sagorsarker/bangla-wikipedia huggingface dataset:
ফ্রাঙ্ক কিং

ফ্রাঙ্ক ম্যাকডোনাল্ড কিং (; জন্ম: ১৪ ডিসেম্বর, ১৯২৬ - মৃত্যু: ২৩ ডিসেম্বর, ১৯৯০) সেন্ট মাইকেলের ব্রাইটন এলাকার ডেলামেয়ার ল্যান্ডে জন্মগ্রহণকারী বিখ্যাত ওয়েস্ট ইন্ডিয়ান আন্তর্জাতিক ক্রিকেটার ছিলেন। ওয়েস্ট ইন্ডিজ ক্রিকেট দলের অন্যতম সদস্য ছিলেন তিনি। ১৯৫৩ থেকে ১৯৫৬ সময়কালে ওয়েস্ট ইন্ডিজের পক্ষে ১৪ টেস্টে অংশ নিয়েছেন তিনি।
ঘরোয়া প্রথম-শ্রেণীর ওয়েস্ট ইন্ডিয়ান ক্রিকেটে বার্বাডোস এবং ত্রিনিদাদ ও টোবাগোর প্রতিনিধিত্ব করেছেন। দলে তিনি মূলতঃ ডানহাতি ফাস্ট বোলার হিসেবে খেলতেন। এছাড়াও, নিচেরসারিতে ডানহাতে ব্যাটিং করতেন ফ্রাঙ্ক কিং।
১৯৪৭-৪৮ মৌসুম থেকে ১৯৫৬-৫৭ মৌসুম পর্যন্ত বার্বাডোসের পক্ষে প্রথম-শ্রেণীর ক্রিকেটে অংশগ্রহণ করেন ফ্রাঙ্ক কিং। ব্যতিক্রম হিসেবে ১৯৫০-৫১ মৌসুমে ত্রিনিদাদের সদস্য থাকাবস্থায় দুই খেলায় বার্বাডোসের বিপক্ষে অংশ নিয়েছিলেন তিনি। ১৯৫১-৫২ মৌসুমে জ্যামাইকার বিপক্ষে নিজস্ব সেরা বোলিং পরিসংখ্যান ৫/৩৫ দাঁড় করান।
১৯৫০-এর দশকে উপর্যুপরি তিনটি টেস্ট সিরিজে ডানহাতি ফাস্ট বোলার হিসেবে বোলিং উদ্বোধন করেন। ১৯৫২-৫৩ মৌসুমে সফরকারী ভারতের বিপক্ষে তার টেস্ট অভিষেক ঘটে। এ সিরিজে দূর্দান্ত ক্রীড়াশৈলীর উপস্থাপনা ঘটান ফ্রাঙ্ক কিং। সিরিজে ১৭ উইকেট দখল করে প্রতিশ্রুতিশীলতার পরিচয় দেন ও আল্ফ ভ্যালেন্টাইনের পর দ্বিতীয় সর্বোচ্চ উইকেট শিকারীতে পরিণত হন। উল্লেখযোগ্য দিক ছিল সিরিজের তৃতীয় টেস্টে ভারতের প্রথম ইনিংসে ৫/৭৪ লাভ করা। এছাড়াও, ভারতীয় উইকেট-রক্ষক ইব্রাহিম মাকা’র হাত ভেঙ্গে ফেলেন তিনি। তবে, তিনি এ ধারাবাহিকতা পরবর্তী সিরিজগুলোয় তুলে ধরতে ব্যর্থ হন। এ সফর সম্পর্কে উইজডেন মন্তব্য করে যে, এ ধরনের আশ্চর্য বলে খুব কমই সফলতা পেয়েছেন।
পরবর্তী মৌসুমে ইংল্যান্ডের বিপক্ষে তিন টেস্টের সিরিজে অংশ নিয়ে আট উইকেট দখল করেন তিনি। এবারও তার বোলিংয়ের আগ্রাসনের শিকারে পরিণত হয় ইংরেজ দল ও বেশ কয়েকজন ব্যাটসম্যান আহত হন। তবে, পেশীর সঙ্কোচনের কবলে পড়েন তিনি। ১৯৫৪-৫৫ মৌসুমে অস্ট্রেলিয়ার মুখোমুখি হন। সফরকারী দলটির বিপক্ষে চার টেস্টে অংশ নেন। তিনি মাত্র তিন উইকেট পেয়েছিলেন। প্রথম টেস্টের দ্বিতীয় ইনিংসে নিজস্ব ব্যক্তিগত সর্বোচ্চ ২১ রান তুলেন। এরফলে ওয়েস্ট ইন্ডিজ দল ইনিংস পরাজয় এড়াতে সক্ষম হয়েছিল।
১৯৫৫-৫৬ মৌসুমে একবারই বিদেশ সফরে যান। স্বাগতিক নিউজিল্যান্ডের বিপক্ষে আঘাতের কারণে তার স্বাভাবিক ক্রীড়াশৈলী ব্যাহত হয়। প্রথম টেস্টে নয় ওভার বোলিংয়ের পর পেশীর সঙ্কোচনের ফলে মাঠের বাইরে চলে যান। তৃতীয় টেস্টে আবারও দলে ফিরে আসেন। এবারও আঘাতের কবলে পড়েন নবম ওভারের চতুর্থ বলের সময়। এ সফরেই টম ডিউডনি’র উত্থান দেখা যায় ও কিংকে এরপর আর ওয়েস্ট ইন্ডিজের পক্ষে খেলতে দেখা যায়নি।
১৯৫৭ সালে তাকে দলের বাইরে রেখে ওয়েস্ট ইন্ডিজ দল ইংল্যান্ড গমন করে। এর পরপরই কিং প্রথম-শ্রেণীর ক্রিকেটকে চিরতরে বিদায় জানান। ইংল্যান্ডে চলে যান তিনি ও সেখানকার লীগ ক্রিকেটে তাকে খেলতে দেখা যায়। বার্মিংহাম লীগে ওয়েস্ট ব্রোমউইচ ডার্টমাউথের পক্ষে খেলেন তিনি।
২৩ ডিসেম্বর, ১৯৯০ তারিখে ৬৪ বছর বয়সে স্টাফোর্ডশায়ারের ওয়ালসল এলাকার বেস্কটে ফ্রাঙ্ক কিংয়ের দেহাবসান ঘটে।
সাইয়্যাদা নাফিসাহ বিনত আল-হাসান

সাইয়্যাদা নাফিসাহ বিনত আল-হাসান হলেন একজন প্রখ্যাত মুসলিম বিদূষী নারী যিনি ইমাম শাফির শিক্ষক হিসাবে সমধিক পরিচিত। তিনি মিশরের কায়রোতে বসবাস করতেন।
নাফিসাহ হিজরি ১৪৫ সনের ১১ রবিউল আউয়াল তারিখ মক্কায় জন্মগ্রহণ করেন। তার পিতার নাম আল-হাসান আল-আনওয়ার, যিনি মদীনার গভর্নর ছিলেন। তিনি ছিলেন ইসলাম ধর্মের প্রবর্তক ও শেষনবী মুহাম্মদের কন্যা ফাতেমার বংশধর।
সাইয়্যাদা নাফিসাহ তার অর্থ-বিত্ত ধর্মীয় শিক্ষা ও সমাজের কল্যাণে ব্যয় করতেন; এমনকি তিনি ইমাম শাফিকেও শিক্ষার্জনের জন্য অর্থ সহায়তা করেছিলেন।
বর্ণিত আছে যে, সাইয়্যেদা নাফিসা সংযমী জীবনযাপন করতেন। তার ভাগ্নী জয়নাব সাক্ষী ছিল যে, তার খালা তিন দিন অন্তর একবার খেতেন এবং তার কাছে একটি খালি ঝুড়ি রেখেছিল, প্রতিবার যখন তিনি ছোট কিছু খেতে চাইতেন, তখন তিনি তার হাত ঝুড়ির ভিতরে ঢুকান এবং আল্লাহর কাছ থেকে প্রেরিত কিছু পাওয়া যেত। একবার জয়নাব তার খালাকে জিজ্ঞাসা করেছিলেন: "আপনার নিজের যত্ন নেওয়া উচিত"। এর জবাবে তিনি জবাব দিয়েছিলেন "আমার পালনকর্তার কাছে পৌঁছানোর আগে আমি কীভাবে নিজের যত্ন নেব? আমার সামনে এমন অনেক বাধা রয়েছে যা সফলদের ব্যতীত আর কেউ পার করতে পারে না (আল-ফিজান, ْلْفَائِزُوْن)।" 
১৫০ এরও অধিক অলৌকিক ঘটনা (কারামাত) সাইয়্যেদা নাফিসার সারা জীবনে এবং মৃত্যুর পরেও প্রকাশিত হয়েছে। কায়রোতে বসতি স্থাপনের পরে, তার প্রতিবেশী অমুসলিম পরিবারের পক্ষাঘাতগ্রস্ত কন্যাকে নিরাময় করার এক অলৌকিক ঘটনা ঘটল। একদিন মহিলাটি তার কন্যাকে সাইয়্যেদা নাফিসার কাছে রেখে বাজারে যায়। যখন সাইয়্যেদা নাফিসা নামাযের আগে ওযূ করলেন, তখন কয়েক ফোঁটা পানি মেয়েটিকে স্পর্শ করল এবং সে চলতে শুরু করল। সাইয়্যেদা নাফিসা যখন নামাজ আদায় করছিলেন, তখন কন্যাটি উঠে দাঁড়ালেন এবং আসন্ন মায়ের কাছে ছুটে গেলেন, তিনি তখন কাঁপছিলেন এবং একই মুহূর্তে আনন্দিত হয়েছিলেন। এই অলৌকিক ঘটনাটির পরে, পুরো পরিবার এবং অন্যান্য প্রতিবেশীরা ইসলাম গ্রহণ করেছিল। 
তার মৃত্যুর পরে একটি দুর্ঘটনা ঘটেছিল। কিছু চোর তার মাজার মসজিদে প্রবেশ করে ষোলটি রূপোর বাতি নিল। তারা অবিলম্বে পালাতে চেয়েছিল, কিন্তু দরজা খুঁজে পেতে ব্যর্থ হয়েছিল। তারা আটকা পড়ল যেন তারা খাঁচায় ছিল। পরের দিন সকালে, তাদের পাওয়া গিয়েছিল এবং কারাগারে প্রেরণ করা হয়েছিল।
হিজরি ২০৮ সনের ১৫ রমজান তিনি কোরআন পাঠরত অবস্থায় মৃত্যুবরণ করেন।
তার নামে মিশরে একটি সমাধি এলাকার নামকরণ করা হয়েছে 'এল সায়িদা নাফিসা কবরস্থান' নামে।
মসাগ্রাম রেলওয়ে স্টেশন

মসাগ্রাম রেলওয়ে স্টেশন কলকাতা শহরতলি রেলের হাওড়া-বর্ধমান কর্ড লাইনের একটি জংশন স্টেশন। মসাগ্রাম হল ভারতের পশ্চিমবঙ্গ রাজ্যের পূর্ব বর্ধমান জেলার একটি শহর। এটি মসাগ্রাম এবং পার্শ্ববর্তী গ্রামগুলিতে রেল পরিসেবা প্রদান করে। বাঁকুড়া-মসাগ্রাম লাইন ও হাওড়া-বর্ধমান কর্ড লাইন মসাগ্রাম স্টেশনকে একটি জংশন স্টেশনে পরিনত করে। রেলওয়ে স্টেশনটির কাছাকাছি দামোদর নদ প্রবাহিত হয়েছে।
হাওড়া-বর্ধমান কর্ড লাইন, হাওড়া-বর্ধমান মেন লাইনের তুলনায় কম দূরত্বে হাওড়ার সঙ্গে বর্ধমানের সংযোগ ঘটায়। লাইনটি ১৯১৭ সালে নির্মিত হয়েছিল। 
হাওড়া-বর্ধমানের কর্ড লাইন ১৯৬৪-৬৬ সালে বিদ্যুতায়িত হয়। 
প্রায় ৩,০০০ যাত্রী প্রতিদিন মাসগ্রাম রেলওয়ে স্টেশন ব্যবহার করে। 
১১৭ কিলোমিটার দীর্ঘ (৭৩ মাইল) বাঁকুড়া-মসাগ্রাম লাইন মসাগ্রামের কাছে হাওড়া-বর্ধমান কর্ড লাইনের সাথে সংযুক্ত হয়েছে। দামোদর নদের উপর ৫১০ মিটার দীর্ঘ (১,৬৭০ ফুট) রেল সেতু নির্মিত হয়েছে এবং শেষ সেক্টরে কাজ করে, মথনাসীপুর-মসাগ্রাম নতুন লাইন প্রকল্প ১৬ এপ্রিল ২০১৩ উদ্বোধন করা হয়।
সেন্ট জেভিয়ার্স বিশ্ববিদ্যালয়, কলকাতা

সেন্ট জেভিয়ার্স বিশ্ববিদ্যালয়, কলকাতা () ভারতের পশ্চিমবঙ্গ রাজ্যের রাজধানী কলকাতার নিউ টাউন উপশহরে অবস্থিত একটি বেসরকারি জেসুইট বিশ্ববিদ্যালয়। ২০১৭ সালে এই বিশ্ববিদ্যালয়টি প্রতিষ্ঠিত হয়।
২০১১ সালে ফেলিক্স রাজের সভাপতিত্বে কলকাতার সেন্ট জেভিয়ার্স কলেজ প্রাক্তনী সংসদ একটি দশবার্ষিকী পরিকল্পনা গ্রহণ করে। এই পরিকল্পনার অঙ্গ হিসেবে সেন্ট জেভিয়ার্স বিশ্ববিদ্যালয় প্রতিষ্ঠার সিদ্ধান্ত গৃহীত হয়। ২০১২ সালে পশ্চিমবঙ্গের মুখ্যমন্ত্রী মমতা বন্দ্যোপাধ্যায় সেন্ট জেভিয়ার্স কলেজকে বিশ্ববিদ্যালয়ে রূপান্তরিত করার পরিকল্পনাটি অনুমোদন করেন। ২০১৩ সালে সরকারের থেকে জমি কিনে বিশ্ববিদ্যালয়ের ভিত্তিপ্রস্তর স্থাপন করা হয়। ২০১৬ সালে পশ্চিমবঙ্গ বিধানসভায় "সেন্ট জেভিয়ার্স বিশ্ববিদ্যালয়, কলকাতা আইন" পাস হয়। এই আইনে বলা হয়, পশ্চিমবঙ্গের জেসুইট কলেজগুলি এই বিশ্ববিদ্যালয়ের অধিভুক্ত হতে পারবে এবং জেসুইট প্রভিন্সিয়ালের সভাপতিত্বে সেন্ট জেভিয়ার্স কলেজ কলকাতা এডুকেশনাল ট্রাস্ট হবে এই বিশ্ববিদ্যালয়ের মালিক। এছাড়া ৩৬ সদস্যের একটি গভর্নিং বডি, একজিকিউটিভ কাউন্সিল, ১৩ সদস্যের একটি একজিকিউটিভ কাউন্সিল, অ্যাকাডেমিক কাউন্সিল, ফ্যাকাল্টি কাউন্সিল, বোর্ড অফ স্টাডিজ ও ফাইনান্স কমিটি গঠিত হয়।
২০১৭ সালের ৮ ফেব্রুয়ারি উক্ত আইন মোতাবেক সেন্ট জেভিয়ার্স বিশ্ববিদ্যালয় প্রতিষ্ঠিত হয়। সেই মাসেই ফেলিক্স রাজ বিশ্ববিদ্যালয় পরিচালনার দায়িত্ব গ্রহণ করেন।
মূল বিশ্ববিদ্যালয় ভবনটি ছয়তলা। এই ভবনে একাধিক গ্যালারি ও অ্যাম্ফিথিয়েটারের ধাঁচে নির্মিত কয়েকটি শ্রেণীকক্ষ আছে। মূল ভবনের কাছেই বৃহদায়তন একটি জেসুইট আবাসও নির্মিত হয়েছে। সেন্ট জেভিয়ার্স কলেজটি অবশ্য বিশ্ববিদ্যালয় প্রতিষ্ঠার পরও কিছুকাল কলকাতা বিশ্ববিদ্যালয় কর্তৃক অনুমোদিত কলেজ হিসেবে গণ্য হবে।
আ নাইট আউট (১৯১৫-এর চলচ্চিত্র)

আ নাইট আউট (ইংরেজি: A Night Out) হল চার্লি চ্যাপলিন পরিচালিত ১৯১৫ সালের মার্কিন নির্বাক হাস্যরসাত্মক চলচ্চিত্র। এসানে ফিল্ম কোম্পানি ক্যালিফোর্নিয়ার নাইলসে স্টুডিওতে আসার পর এটি চার্লি চ্যাপলিনের প্রথম চলচ্চিত্র। এসানে স্টুডিওর অধীনে চ্যাপলিনের প্রথম চলচ্চিত্র "হিজ নিউ জব", যা এসানের শিকাগো স্টুডিওতে চিত্রায়িত হয়েছিল। এতে চ্যাপলিনের সাথে প্রধান নারী চরিত্রে অভিনয় করেন এডনা পারভায়েন্স। এটি পারভায়েন্সের প্রথম চলচ্চিত্র। চ্যাপলিন যখন তার চলচ্চিত্রের জন্য প্রধান নারী ভূমিকায় অভিনয়ের জন্য কাউকে খুঁজছিলেন, তিনি তাকে নিউ ইয়র্ককে খুঁজে পান।
চার্লি ও বেন এক মদের দোকান থেকে বের হয়ে একটি রেস্তোরাঁয় যায়। সেখানে মদ্যপ এই দুজন এক ফ্রেঞ্চ ড্যান্ডি ও তার বান্ধবীর সাথে ঝগড়া করে। প্রধান খাদ্য পরিবেশক প্রথমে বেনকে ও পরে চার্লিকে রেস্তোরাঁ থেকে বের করে দেয়। তারা অন্য একটি মদের দোকানে যায় এবং পরে তাদের হোটেলের দিকে রওনা দেয়। তারা দুজনেই সেখানকার এক সুন্দরী মহিলার প্রতি আগ্রহী হয়ে ওঠে। চার্লি যখন দরজার ফুটো দিয়ে তাকে দেখছিল, এক বেলবয় তাকে বাধা দেয় এবং জানায় মহিলাটি রেস্তোরাঁর প্রধান খাদ্য পরিবেশকের স্ত্রী। সে দ্রুত সেই হোটেল ছেড়ে অন্য হোটলে গিয়ে ওঠে। ইতোমধ্যে খাদ্য পরিবেশক ও তার স্ত্রী হোটেলের সেবা অসন্তুষ্ট হয়ে অন্য হোটেলে যাওয়ার সিদ্ধান্ত নেয়। দুর্ভাগ্যক্রমে তারা চার্লি যে হোটেলে ওঠে সেই হোটলেই ওঠে। মহিলাটির কুকুর চার্লির ঘরে চলে গেলে সে কুকুরের পিছু পিছু চার্লির ঘরে প্রবেশ করে। তার স্বামী এসে তার স্ত্রীকে চার্লির ঘরে খুঁজে পায়।
চ্যাপলিন প্রথমে এসানের শিকাগো স্টুডিওতে "হিজ নিউ জব" ছবি নির্মাণ করেন। কিন্তু এই শহরে কাজ করা তার জন্য কষ্টকর ছিল, তাই তিনি এসানের ক্যালিফোর্নিয়ার নাইলস স্টুডিওতে আসার অনুরোধ করেন। তার অনুরোধে সম্মত হয়ে এসানের প্রধান তাকে নাইলস স্টুডিওতে কাজ করার অনুমতি দেয়। "আ নাইট আউট" নাইলস স্টুডিও থেকে চ্যাপলিন নির্মিত প্রথম চলচ্চিত্র।
হিজ নিউ জব

হিজ নিউ জব (ইংরেজি: His New Job; বাংলা: তার নতুন চাকরি) হল চার্লি চ্যাপলিন পরিচালিত ১৯১৫ সালের মার্কিন হাস্যরসাত্মক নির্বাক চলচ্চিত্র। চলচ্চিত্রের নামটি দিয়ে এটাও বুঝানো হচ্ছে যে কিস্টোন স্টুডিওজ ত্যাগ করার পর এসানে স্টুডিওজের হয়ে চ্যাপলিনের প্রথম চলচ্চিত্র। এটি এসানের শিকাগো স্টুডিওতে নির্মিত চ্যাপলিনের একমাত্র চলচ্চিত্র। তিনি শিকাগো স্টুডিওর পরিবেশ পছন্দ করেন নি এবং পরে তিনি ক্যালিফোর্নিয়ার স্টুডিওতে চলে যান। ছবিটি যৌথভাবে রচনা করেন চ্যাপলিন ও লুভেলা পারসন্স।
চলচ্চিত্রের একজন অভিনেতা না আসায় অতিরিক্ত শিল্পী চার্লি তার স্থলে অভিনয়ের সুযোগ পান। স্টুডিও প্রধানের কক্ষের বাইরে অনেকটা সময় অপেক্ষার পর তিনি তার সাথে আলোচনা সাপেক্ষের অভিনয়ের অনুমতি পান। অভিনয় করতে গিয়ে তিনি পুরো কাজ নষ্ট করেন এবং দুর্ঘটনা বশত চলচ্চিত্রের সেটও ধ্বংস করে ফেলেন।
চলচ্চিত্রটি ১৯১৫ সালের জানুয়ারি মাসের প্রচণ্ড শীতের মধ্যে এসানের শিকাগো স্টুডিওতে চিত্রায়িত হয়। চ্যাপলিন এই শহরের আবহাওয়া কারণে আপত্তি জানান এবং তার কলাকুশলীদের নিয়ে এসানের দক্ষিণ ক্যালিফোর্নিয়ায় চলে যান।
চলচ্চিত্রটির একটি মুদ্রণ জর্জ ইস্টম্যান হাউজে সংরক্ষিত রয়েছে এবং বর্তমানে তা পাবলিক ডোমেইনেও পাওয়া যাচ্ছে।
জালালাবাদ ইউনিয়ন, ঈদগাঁও

জালালাবাদ বাংলাদেশের কক্সবাজার জেলার অন্তর্গত ঈদগাঁও উপজেলার একটি ইউনিয়ন।
জালালাবাদ ইউনিয়নের আয়তন ৩৮১৩ একর (১৫.৪৩ বর্গ কিলোমিটার)।
২০১১ সালের পরিসংখ্যান অনুযায়ী জালালাবাদ ইউনিয়নের লোকসংখ্যা ২১,০০৫ জন। এর মধ্যে পুরুষ ১১,৪৫৯ জন এবং মহিলা ৯,৫৪৬ জন।
ঈদগাঁও উপজেলার উত্তরাংশে জালালাবাদ ইউনিয়নের অবস্থান। উপজেলা সদর থেকে এ ইউনিয়নের দূরত্ব প্রায় ১৯ কিলোমিটার। এ ইউনিয়নের উত্তরে ইসলামাবাদ ইউনিয়ন, পশ্চিমে পোকখালী ইউনিয়ন, দক্ষিণে চৌফলদণ্ডী ইউনিয়ন এবং পূর্বে ঈদগাঁও ইউনিয়ন অবস্থিত।
বৃহত্তর ঈদগাঁও ইউনিয়ন ভেঙ্গে ১৯৯০ সালে ইসলামাবাদ ইউনিয়ন ও জালালাবাদ ইউনিয়ন গঠন করা হয়।
জালালাবাদ ইউনিয়ন ঈদগাঁও উপজেলার আওতাধীন ৫নং ইউনিয়ন পরিষদ। এ ইউনিয়নের প্রশাসনিক কার্যক্রম ঈদগাঁও থানার আওতাধীন। এ ইউনিয়ন জাতীয় সংসদের ২৯৬নং নির্বাচনী এলাকা কক্সবাজার-৩ এর অংশ।
ওয়ার্ডভিত্তিক এ ইউনিয়নের গ্রামগুলো হল:
জালালাবাদ ইউনিয়নের সাক্ষরতার হার ৪৪.৭৩%। এ ইউনিয়নে ২টি মাধ্যমিক বিদ্যালয়, ১টি দাখিল মাদ্রাসা, ১টি নিম্ন মাধ্যমিক বিদ্যালয় ও ৫টি প্রাথমিক বিদ্যালয় রয়েছে।
জালালাবাদ ইউনিয়নে যোগাযোগের প্রধান সড়ক হল কক্সবাজার-জালালাবাদ সড়ক এবং ঈদগাঁও-জালালাবাদ সড়ক। প্রধান যোগাযোগ মাধ্যম সিএনজি চালিত অটোরিক্সা।
জালালাবাদ ইউনিয়নের উত্তর প্রান্ত দিয়ে প্রবাহিত হচ্ছে ঈদগাঁও নদী।
বেগুনিয়া (বাংলার মন্দির স্থাপত্য)

বরাকরে দামোদর নদের প্রায় কোল ঘেঁষে চারটি মন্দির একত্রে বেগুনিয়া নামে পরিচিত। সুপ্রাচীন-ঐতিহাসিক, নান্দনিক এবং অপরিসীম প্রত্নতাত্ত্বিক মূল্যের নিদর্শন এই মন্দিরগুলি। আগে মোট ৫টি মন্দির ছিল। বর্তমানে চারটি অপূর্ব সুন্দর পাথরের দেউল অবশিষ্ট, এদের একত্রে সিদ্ধেশ্বর মন্দির বলা হয়। তৃতীয় মন্দিরটি পশ্চিমমুখী, বাকিগুলো সব পূর্বমুখী। চতুর্থ মন্দিরটি বাংলার সর্বপ্রাচীন দেউল স্থাপত্য।
বেগুনিয়া নামটি একটু অদ্ভুত। এই মন্দিরগুলির শিখরের আকৃতির সঙ্গে অনেকাংশে আধকাটা বেগুনের সাদৃশ্য আছে বলে এই জায়গার নাম বেগুনিয়ার মন্দির।
বাংলার প্রাচীনতম পাথরের দেউল সামনের দিক থেকে শেষ বা চতুর্থ এবং ক্ষুদ্রতম মন্দিরটি।
জোসেফ ডেভিড বেগেলার সাহেব পঞ্চম মন্দিরের ধ্বংসাবশেষের বিবরণ দিয়েছেন, এখন সেই পঞ্চম মন্দিরের চিহ্ন মাত্র নেই। এছাড়াও অপূরণীয় ক্ষতি হয়ে গেছে সামনের বাঁ দিকের মন্দির গাত্রের শিলালিপিটি।
বিনয় ঘোষের লেখা থেকে জানা যায় যে ১৩৮২ শকাব্দে (বা ৭৮ যোগ করে ১৪৬০ খ্রিষ্টাব্দে) ফাল্গুন মাসের শুক্লপক্ষে অষ্টমী তিথিতে জনৈক রাজা হরিশ্চন্দ্রের স্ত্রী হরিপ্রিয়া তাদের ইস্টদেবতা শিবের উদ্দেশ্যে এই মন্দির নির্মাণ করেন। তৃতীয় মন্দিরের শিলালিপি অনুসারে ১৪৬৮ শকাব্দে (১৫৪৬ খ্রিষ্টাব্দে) জনৈক ব্রাহ্মণ নন্দ এবং তার স্ত্রী এই মন্দিরটি সংস্কার করেছেন। অর্থাৎ মন্দিরটি আরো আগে নির্মিত।
প্রথম মন্দিরে তিনটি শিবলিঙ্গ ও কালী মূর্তি, দ্বিতীয় টিতে তিনটি শিবলিঙ্গ ও গনেশ মূর্তি, তৃতীয় মন্দিরটিতে পাঁচটি শিবলিঙ্গ ও একটি পাথরের মাছ দেখা যায়। মাছ বা মীন সম্ভবত নারী শক্তির প্রতীক। জোসেফ ডেভিড বেগেলার সাহেব লিখেছেন- 
চতুর্থ মন্দিরের আরাধ্য দেবতা সিদ্ধেশ্বর শিবের নামেই এই মন্দিররাজির নাম সিদ্ধেশ্বর মন্দির।এই ছোট মন্দিরটি বাংলার সর্বপ্রথম দেউল এবং সম্ভবত অষ্টম শতকে নির্মিত।
পাথরের তৈরি দেউল মন্দির পশ্চিমবঙ্গে বিরল। অলংকরণ, আকার, নান্দনিকতা দিয়ে বিচার করলে একমাত্র পুরুলিয়ার বান্দার দেউল এর সঙ্গেই বেগুনিয়ার মন্দিরের তুলনা করা যায়।
চতুর্থ মন্দিরটি রেখা বা শিখর দেউলের সর্ব প্রাচীন উদাহরণ। নিচু ভিতের ওপর উঁচু গর্ভগৃহ। গোড়া থেকেই শিখরের ক্রমবক্র রেখা উপরে উঠে গেছে। শিখরের পগ রেখাগুলি যেন অসংখ্য লোহার পাতের মতন মন্দিরকে বেষ্টন করে আছে। শিখরের উপর একটি বৃহৎ আমলক শিলা(গোল চাকতির মতন খাঁজ কাটা)।
স্থাপত্যের দিক দিয়ে এই মন্দিরটি ভুবনেশ্বর এর পরশুরামেস্বর মন্দিরের সমকালীন, অর্থাৎ অষ্টম শতকে তৈরি। পরশুরামেস্বর মন্দিরে বিমানের সঙ্গে যুক্ত আছে জগমোহন, যা এই মন্দিরে নেই। এছাড়া ওড়িশার রেখা দেউল এর মন্দির গুলির আমলক গুলি উত্তল, কিন্তু বরাকর মন্দিরের আমলক গুলি অবতল। 
প্রতিটি মন্দির গাত্রে অসম্ভব সুন্দর পাথরের মূর্তি- যেমন উড়ন্ত সিংহ, মকর, রাক্ষসের মতন কীর্তিমুখ (যা শিব মন্দিরের বিশেষত্ব)।স্কন্ধ পুরাণে বলা হয়েছে, শিবের আদেশে জলন্ধর রাক্ষস নিজের শরীরকে নিজে গিলে ফেললে, শিব তার নাম নাম দেন- কীর্তিমুখ বা face of glory। এছাড়াও বিভিন্ন দেবদেবী, অনন্তসজ্জায় বিষ্ণু, অসংখ্য মৎসকন্যা আছে মন্দির জুড়ে।
রেখা দেউল বা শিখর রীতিতে তৈরি এই অপূর্ব সুন্দর দেউল গুলি কালের করাল গ্রাস জয় করে এখনো টিঁকে আছে। এ আমাদের পরম সৌভাগ্য। কিন্তু বাঙালি জাতির চরম ঔদাসীন্য, ঠুঁটো জগন্নাথ কর্তৃপক্ষ, স্থানীয় অতি উৎসাহী ভক্তদের তান্ডবে কতদিন আর টিঁকবে তা নিয়ে অনিশ্চয়তা আছে। ASI সংরক্ষিত স্থান হলেও, সারাদিন ধরে ভক্তদের ফুল, বেলপাতা, সিঁদুর লেপা এবং ঘড়া ঘড়া জল শিবলিঙ্গের ওপর ঢালা, এত ধর্মের আতিশয্যে, একটি মন্দির বহু আগেই ধ্বংস হয়ে গেছে।
দি এইডেড হাই স্কুল

দি এইডেড হাই স্কুল হচ্ছে বাংলাদেশের সিলেটে অবস্থিত একটি প্রাচীন মাধ্যমিক বিদ্যালয়। এই বিদ্যালয় ১৯২৮ সালের আরও অনেক আগে প্রতিষ্ঠা হলেও বার বার অর্থ সংকটে বন্ধ ও নাম পরিবর্তন হতে থাকে। পরবর্তীতে তৎকালীন সরকারের হস্তক্ষেপে ১৯২৮ খ্রিষ্টাব্দে প্রতিষ্ঠিত হয়। বিদ্যালয় একশিফটের মাধ্যমে পরিচালিত হয়। অর্থনীতিবিদ সাইফুর রহমান, উক্ত বিদ্যাপীঠের ছাত্র। এই বিদ্যাপীঠটি সিলেটের কেন্দ্রস্থল জিন্দাবাজারের তাঁতিপাড়ায় অবস্থিত।
নো-উইন সিচুয়েশন

নো-উইন সিচুয়েশন (no-win situation) কে “lose-lose situation” নামেও অভিহিত করা হয়। এটা হচ্ছে এমন একটা পরিস্থিতি; যেখানে একজন পছন্দকারীর কাছে এমন কোনো পছন্দ থাকে না; যার ফলে সে লাভবান হতে পারে। উদাহরণস্বরুপ: বিচারে সাজাপ্রাপ্ত আসামীকে; জল্লাদের বাছাই করার সুযোগ দেওয়াকে বিবেচনা করা যেতে পারে। জল্লাদ যখন আসামীকে প্রশ্ন করে, সে কীভাবে মরতে চায়? ফাসিকাষ্ঠে ঝুলে, গুলি খেয়ে না বিষক্রিয়ায়। এক্ষেত্রে যে অপশনই আসামী বাছাই করুক না কেন তা তাকে নিশ্চিত মৃত্যুর দিকে নিয়ে যাবে। এই মৃত্যু থেকে বাচার কোনো সুযোগ তার নেই। অথচ তাকে যে কোন একটা অপশন বাছাইয়ের সুযোগ দেওয়া হচ্ছে। মৃত্যুদণ্ডপ্রাপ্ত আসামীটি এক্ষেত্রে যে পরিস্থিতির সম্মুখীন হলো; এটাই no-win situation পরিস্থিতি। এর চেয়ে কম কঠোর পরিস্থিতিকেও নো-উইন সিচুয়েশনের সাথে তুলনা করা যায়। যেমন: কাওকে দুপুরে কোন খাবার গ্রহণ করবে, এরকম একটা প্রশ্ন করা হল, এবং তার সামনে অপশন রাখা হলো, শুকর দ্বারা প্রস্তুতকৃত স্যান্ডউইচ বা রোস্ট বিফ বা গরুর মাংস দ্বারা প্রস্তুতকৃত স্যান্ডউইচ এর মধ্য থেকে খাবার বেছে নিতে। কিন্তু সে যদি নিরামিষাষী হয় বা তার এধরনের খাদ্যে ফুড এলার্জী থাকে; তাহলে তার সামনে যে পরিস্থিতির উদয় ঘটল; এটাও এক প্রকার নো-উইন সিচুয়েশন।
ডাক টাকা

ডাক টাকা বাংলাদেশ ডাক বিভাগের মোবাইল ব্যাংকিং ব্যবস্থা বা একটি সেবা। এটি বাংলাদেশ সরকারের ৮০০০+ (আট হাজারের বেশি) ডাকঘরের মাধ্যমে ৩ কোটি ব্যাংক অ্যাকাউন্টবিহীন (যাদের ব্যাংক হিসাব নেই) মানুষকে ব্যাংকিং সুবিধা দেবার একটি উদ্যোগ। বর্তমান সরকারের তথ্য ও যোগাযোগ প্রযুক্তি বিষয়ক উপদেষ্টা সজীব ওয়াজেদ জয় ১১ ডিসেম্বর ২০১৭ সেবাটি উদ্বোধন করেন।
ডাক টাকা মূলত একটি ডিজিটাল টাকার ঝুলি (ম্যানিব্যগ/ওয়ালেট)। এই ডাক টাকা ব্যাংকিংয়ের দ্বারা সাধারণ মানুষের ঘরে বসে মোবাইল ও অ্যাপের মাধ্যমে টাকা লেনদেন করা সম্ভব। গ্রাম উন্নয়নের লক্ষ্যে দেশের প্রতিটি ডাকঘরে ব্যাংকিং পদ্ধতি চালু করার পদক্ষেপ নেওয়া হয়, এর মাধ্যমে গ্রামের মানুষেরা সহজ, দ্রুত ও বৈধ পথে টাকা সংগ্রহ এবং লেনদেন করতে পারেন। সফটওয়্যার প্রতিষ্ঠান "ডি-মানি" এর সহায়তায় এবং ডাকবিভাগের পোস্টাল ক্যাশ কার্ডের মাধ্যমে ক্যাশ ইন ও ক্যাশ আউট করার যাবে।
ডাকঘরে মোবাইল নম্বরের মাধ্যমে ২ (দুই) টাকা দিয়ে প্রথমে একটি হিসাব(একাউন্ট) খুলতে হয়। ডাকঘরের পোস্টাল ক্যাশ কার্ড দিয়ে মোবাইলের সেই হিসাবে (একাউন্ট) টাকা রিচার্জ বা অ্যাকাউন্টে টাকা জমা করতে হয়। এরপর প্রয়োজনে কেনাকাটা করে দাম মেটানোর সময় এনএফসি (নিয়ার ফিল্ড কমিউনিকেশন) ব্যবহার করে বা কিউআর (কুইক রেসপন্স) কোডের ওপর মোবাইল ফোনটি ধরলেই পেমেন্ট করা হয়ে যাবে। মোবাইল ফোনটিই তখন হয়ে যাবে ডিজিটাল ওয়ালেট। আর ওয়ালেটের মধ্যে যে টাকা থাকবে সেই টাকাই হলো "ডাক টাকা"।
ডাক টাকা মূলত একটি ডিজিটাল ওয়ালেট। ডিজিটাল ও সহজ পদ্ধতিতে আর্থিক লেনদেন এবং এক মোবাইল ইন্টারনেটের মাধ্যমেই যেন সব কিছু পাওয়া যায় এটাই এই ওয়ালেটটির লক্ষ্য। ডাক টাকা এর ম্যধমে কার্ড বা অ্যাপ ব্যবহার করে কেনাকাটারও সুযোগ রয়েছে একই সাথে ব্যবহারকারীরা অন্যান্য আর্থিক প্রতিষ্ঠানের সাথে লেনদেন করতে পারবেন।
ঋণ সালিশি বোর্ড

ঋণ সালিশি বোর্ড হলো একটি সরকারি আইনি সংস্থা, যেটি ব্রিটিশ শাসনাধীন ভারতের বাংলা প্রদেশে গঠন করা হয় অসহায় ও ঋণগ্রস্থ কৃষককে সহায়তা এবং আর্থিক সুবিধা দেয়ার মাধ্যমে নিজেদের জমির দখল নিয়ন্ত্রণে রাখার জন্য।
পূর্ব বাংলার ভূমিহীন ও নির্যাতিত কৃষককুল ১৯২৮ সালের শেষ দিকে বিশ্বব্যপী চলমান ‘মহামন্দা’ দ্বারা আক্রান্ত হওয়ায় কৃষিপণ্যের মূল্য কমে যাওয়ায় সুদী-কারবারের জালে জর্জড়িত হয়ে পড়ে অর্থলগ্নিকারকদের নিপীড়নে চরমভাবে পর্যুদস্ত হতে থাকে। ফলে লগ্নিকারকরা ঋণগ্রস্তদের জমিজমা ছিনিয়ে নিতে থাকায় অসহায় কৃষকরা তাদের শেষ সম্বল ভিটে-মাটি-জমিটুকু হারিয়ে নিঃস্ব হতে থাকে। এর প্রেক্ষিতে ১৯৩৫ সালে ‘ঋণ সালিশি বোর্ড’ গঠনের জন্য সুপারিশ করা হয় এবং পরবর্তীতে ১৯৩৬ সালের বেঙ্গল এগ্রিকালচারাল ডেটরস অ্যাক্ট (১৯৩৬-এর বেঙ্গল অ্যাক্ট ৭)-এর অধীনে ১৯৩৭ সালে সারা বাংলায় প্রায় ১১ হাজার ঋণ সালিশি বোর্ড স্থাপন করা হয়।
এই আইনের ফলে কৃষকরা সুদখোর মহাজনের কবল থেকে রক্ষা পাওয়ার সাথে সাথে তাদের হারানো সম্পত্তি ও কৃষি জমি পুনরুদ্ধার করতে সক্ষম হয়; এমনকি ৪০ বছর পূর্বে সুদের দায়-দেনার কারণে লগ্নীকারী কর্তৃক দখল করে নেয়া জমিও ফেরত পায় সাধারণ কৃষক। এই আইন প্রণয়নের ফলে জমিদারগণ তাদের প্রজাদেরকে দেয়া ঋণ এবং অন্যান্য দেনা মাফ করে দিতে বাধ্য হোন এবং ফলে তারা কিছুটা আর্থিক ক্ষতির সম্মুখীন হন।
এম. নাসের রহমান

এম. নাসের রহমান বাংলাদেশের একজন রাজনীতিবিদ এবং মৌলভীবাজার-৩ আসনের একজন সাবেক সংসদ সদস্য।
নাসের রহমানের বাবা সাইফুর রহমান, বাংলাদেশের সাবেক সংসদ সদস্য ও অর্থমন্ত্রী ছিলেন। তিনি রেজিনা রহমানকে বিয়ে করেছেন।
নাসের রহমান মৌলভীবাজার-৩ আসনে ২০০১ সালে উপ-নির্বাচনে সংসদ সদস্য হিসেবে নির্বাচিত হন। তিনি সাইফুর রহমান ফাউন্ডেশনের সভাপতি।
হবিগঞ্জ জালাল স্টেডিয়াম

হবিগঞ্জ জালাল স্টেডিয়াম বাংলাদেশের হবিগঞ্জ জেলার হবিগঞ্জ জেলা পরিষদের পশ্চিমে প্রেস ক্লাব সড়কে হবিগঞ্জ নার্সিং ইন্সিটিউটের পাশে অবস্থিত একটি স্টেডিয়াম। স্টেডিয়ামটি এই জেলার প্রথম স্টেডিয়াম। ১৯৫৬-৫৭ মৌসুমে তখনকার মহকুমা প্রশাসক জালালের নামে এই স্টেডিয়ামের নামকরণ করা হয়। এই স্টেডিয়ামে জেলার বিভিন্ন ক্রীড়া বিশেষ করে ক্রিকেট, ফুটবল, কাবাডি ও কনসার্ট অনুষ্ঠিত হয়।
হবিগঞ্জ জেলার দ্বিতীয় স্টেডিয়ামটি হল হবিগঞ্জ জেলা স্টেডিয়াম যা হবিগঞ্জ পৌরসভার বাইপাস সড়ক পাশে সুলতান মাহমুদপুর গ্রামে অবস্থিত।
মান্না অভিনীত চলচ্চিত্রের তালিকা

সৈয়দ মোহাম্মদ আসলাম তালুকদার (মঞ্চ নাম মান্না নামেই অধিক পরিচিত; জন্ম: ১৪ এপ্রিল ১৯৬৪ - মৃত্যু: ১৭ ফেব্রুয়ারি ২০০৮) ছিলেন একজন বাংলাদেশী চলচ্চিত্র অভিনেতা ও প্রযোজক। ম্যানলি হিরো খ্যাত সুপারস্টার মান্না চব্বিশ বছরের কর্মজীবনে তিন শতাধিক চলচ্চিত্রে অভিনয় করেছেন। তাকে ঢালিউড সোনালী প্রজন্মের সর্বশেষ মহানায়ক, মেগাস্টার বলা হয়। ঢালিউড সিনেমায় দীর্ঘ সময় জনপ্রিয়তার শীর্ষ অবস্থান ধরে রাখা নায়ক রাজ-রাজ্জাকের পর ঢালিউড যুবরাজ মান্নার অবস্থান। তার অভিনীত "আম্মাজান" চলচ্চিত্রটি বাংলাদেশের সর্বোচ্চ ব্যবসাসফল ও জনপ্রিয় চলচ্চিত্রগুলোর মধ্যে অন্যতম। তিনি "বীর সৈনিক" চলচ্চিত্রে অভিনয়ের জন্য সেরা অভিনেতা বিভাগে জাতীয় চলচ্চিত্র পুরস্কার এবং আম্মাজান চলচ্চিত্রের জন্য মেরিল-প্রথম আলো পুরস্কার শ্রেষ্ঠ অভিনেতার পুরস্কার অর্জন করেন।
তিনি আটবার মেরিল-প্রথম আলো পুরস্কারের মনোনয়ন লাভ করেন এবং তিনবার এই পুরস্কার অর্জন করেন। এছাড়া তিনি বেশ কয়েকবার বাচসাস পুরস্কার লাভ করেন। তার অভিনীত চলচ্চিত্রগুলোর মধ্যে উল্লেখযোগ্য কয়েকটি হল "ত্রাস", "দাঙ্গা", "কাসেম মালার প্রেম", "লুটতরাজ", "তেজী", "আম্মাজান", "শান্ত কেন মাস্তান", "কষ্ট", "বর্তমান", "আব্বাজান", "স্বামী স্ত্রীর যুদ্ধ", "বীর সৈনিক", "সিটি টেরর", "মিনিস্টার", "দুই বধু এক স্বামী", "পিতা মাতার আমানত", "অবুঝ শিশু", "সাজঘর", "উত্তরের খেপ", "মায়ের মর্যাদা" ও "কাবুলিওয়ালা" ইত্যাদি।
বাংলাদেশ চলচ্চিত্র শিল্পে অসামান্য অবদানের জন্য বাংলাদেশ চলচ্চিত্র উন্নয়ন কর্পোরেশন এর অভ্যান্তরের ডিজিটাল প্রযুক্তিতে ভিডিও এডিটিং, কালার গ্রেডিং এবং ডাবিং স্টুডিওকে তার নামে "মান্না ডিজিটাল কমপ্লেক্স" নামকরণ করা হয়েছে।
সাইফুর রহমান স্টেডিয়াম

মৌলভীবাজার জেলা স্টেডিয়াম (এম সাইফুর রহমান স্টেডিয়াম নামেও পরিচিত) ২০০১ সালে নির্মিত, বাংলাদেশের মৌলভীবাজারে অবস্থিত একটি বহুক্রীড়া স্টেডিয়াম। বর্তমানে এখানে বয়স ভিত্তিক ক্রিকেট এবং ফুটবল ম্যাচ বেশি খেলা হয়ে থাকে, এছাড়াও ঘোড়াদৌড় প্রতিযোগিতাও হয়। এই স্টেডিয়ামে ১৫,০০০ লোক ধারণ ক্ষমতা রয়েছে। স্টেডিয়াম কমপ্লেক্সে একটি ইনডোর স্টেডিয়াম রয়েছে।
শেখ মোশাররফ হোসেন

খান সাহেব শেখ মোশাররফ হোসেন হলেন বাংলাদেশের একজন প্রখ্যাত রাজনীতিবিদ ও সমাজ সেবক, যিনি পূর্ব পাকিস্তান প্রাদেশিক আইনসভার সদস্য ছিলেন।
শেখ মোশাররফ হোসেন ছিলেন বাংলাদেশের স্থপতি বঙ্গবন্ধু শেখ মুজিবুর রহমানের চাচা। তার পুত্র শেখ কবির হোসেন বাংলাদেশ প্রাইভেটাইজেশন বোর্ড এবং বাংলাদেশ রেড ক্রিসেন্ট সোসাইটির সাবেক চেয়ারম্যান।
শেখ মোশাররফ হোসেন পূর্ব পাকিস্তান প্রাদেশিক আইনসভার সদস্য ছিলেন।
জনসেবায় অসাধারণ অবদানের জন্য তৎকালীন ব্রিটিশ সরকার তাকে খান বাহাদুর উপাধীতে ভূষিত করেন।
তার নামে টুঙ্গিপাড়া উপজেলায় 'খান সাহেব শেখ মোশাররফ হোসেন স্কুল এ্যান্ড কলেজ' রয়েছে।
আগাছা

আগাছা হচ্ছে অবাঞ্চিত, সমস্যা সৃষ্টিকারী বা অনিষ্টকারী উদ্ভিদ যা বপন বা লাগানো ছাড়াই অতিমাত্রায় বিশেষ প্রাকৃতিক উপায়ে জন্মে থাকে। আগাছা সাধারণত প্রতিযোগী ও অদম্য স্বভাবের এবং অধিক বংশবিস্তারে সক্ষম। এদের জীবনচক্র স্বল্প মেয়াদের। তবে আগাছা নগন্য উদ্ভিদ হলেও এর কোন কোনটি ভেষজগুণসম্পন্ন হয়ে থাকে। 
আগাছাকে সরুপাতা বা প্রশস্ত পাতাবিশিষ্ট হিসেবে উল্লেখ করা হয়। এটা এদের সাধারণ বৈশিষ্ট্য। বিভিন্ন ধরনের ঘাস অত্যন্ত সাধারণ সরু পাতাবিশিষ্ট আগাছা যা একবীজপত্রীর অন্তর্ভুক্ত। প্রশস্ত পাতাবিশিষ্ট আগাছা অত্যন্ত বৈচিত্র্যপূর্ণ যা দ্বিবীজপত্রীভুক্ত। আগাছা জলজ, স্থলজ, আরোহী ও উভচর ইত্যাদি শ্রেণির হয়ে থাকে। প্রায় সকল আগাছাই স্বভোজী তবে কিছু পরজীবী আগাছাও রয়েছে। নির্দিষ্ট সময় ও ক্ষেত্রবিশেষে আগাছাকে সাধারণভাবে অবাঞ্চিত হিসেবে বিবেচনা করা হলেও এগুলি ঔষধ, শাকসবজি, পশুখাদ্য ও জ্বালানি হিসেবে এবং জমির জৈব পদার্থ আবর্তনে ব্যবহৃত হতে পারে। বাংলাদেশে আবাদকৃত জমির আগাছা হিসেবে প্রায় ৩৫০ প্রজাতির উল্লেখ পাওয়া গেছে। একটি স্থানের প্রজাতির সংখ্যা ভূমির ব্যবহারের ধরন ও এর বাস্তসংস্থানিক অবস্থার ওপর নির্ভরশীল।
আগাছা প্রজাতির প্রায় এক-তৃতীয়াংশ একবীজপত্রী উদ্ভিদ আর বাকি গুলো দ্বিবীজপত্রী। সাধারণ আগাছাসমূহ Poaceae, Cyperaceae, Leguminosae, Asteraceae, Euphorbiaceae, Scrophulariaceae, Amaranthaceae, Solanaceae ও Acanthaceae ইত্যাদি পরিবারের অন্তর্ভুক্ত। Cyperus, Lindernia, Eragrostis, Panicum, Cynodon, Hygropylla, Euphorbia, Phyllanthus, Leucas, Scoparia, Croton, Celosia, Alternanthera ও Solanum হচ্ছে অত্যন্ত সফল ও সাধারণ গণ। জলজ পরিবেশে Eichornia, Potamogeton, Pistia ও Monochoria গণের প্রজাতিসমূহ গভীর পানির শস্যক্ষেতের সাধারণ আগাছা। ফার্নের তিনটি প্রজাতি Marselia, Ceratopteris ও Salvinia কে বৃষ্টিনির্ভর ধানের জমির আগাছা হিসেবে উল্লেখ করা হয়েছে। বর্তমান আগাছা উদ্ভিদসমূহের প্রায় ২০% স্থানীয় পরিবেশে খাপ খাওয়ানো বিদেশি আগাছা হিসেবে চিহ্নিত। এদের মধ্যে Argemone maxicana, Alternanthera philoxeroides, Croton bonplandianum, Nicotiana plumbaginifolia, Lathyrus aphaca, Celosia argentea এবং Vicia angustifolia এর কথা উল্লেখ করা যেতে পারে।
জলজ আগাছা আংশিক বা সম্পূর্ণ জলজ কোনো প্রজাতি যা জলজ বাস্ত্তসংস্থানের ওপর বিরূপ ভৌত, রাসায়নিক বা জৈব প্রভাব বিস্তার করে এবং অর্থনৈতিক ও নান্দনিক ক্ষতি ঘটায়। এসব জলজ উদ্ভিদ বিভিন্ন বর্গভুক্ত, যেমন শৈবাল, ব্রায়োফাইট, টেরিডোফাইট ও গুপ্তবীজ যারা বিভিন্ন বাস্ত্তসংস্থানিক ও পারিপার্শ্বিক পরিস্থিতিতে অভিযোজিত। এগুলি বদ্ধ, বহমান, ক্ষারীয়, অম্লীয়, স্বাদু বা লবণাক্ত পানিতে জন্মাতে পারে এবং অভিযোজনার ধরন অনুযায়ী প্লাঙ্কটনিক, ভাসমান, তলজীবী (benthic), নিমজ্জিত বা উদগত (emergent) হতে পারে।
লিলুয়া রেলওয়ে স্টেশন

লিলুয়া রেলওয়ে স্টেশন হল হাওড়া-বর্ধমান মেইন লাইন এবং হাওড়া-বর্ধমান কর্ড লাইনের একটি গুরুত্ব পূর্ণ রেলওয়ে স্টেশন। এই স্টেশনটি কলকাতা শহরতলি রেলওয়ে ব্যবস্থার অন্তর্গত একটি ব্যস্ত স্টেশন। এটি ভারতের পশ্চিমবঙ্গ রাজ্যের হাওড়া জেলায় অবস্থিত। স্টেশনটি লিলুয়া এবং পার্শ্ববর্তী এলাকায় রেল পরিষেবা প্রদান করে। হাওড়া জংশন রেলওয়ে স্টেশন থেকে ৫ কি.মি. দূরে স্টেশনটি অবস্থিত।
ইস্ট ইন্ডিয়ান রেলওয়ে কোম্পানি ১৮৫১ সালে রাজমহল ও মিরজাপুরের মাধ্যমে দিল্লির সাথে প্রস্তাবিত সংযোগের জন্য হাওড়ার বাইরে একটি লাইন নির্মাণ শুরু করে। 
পূর্ব ভারতের প্রথম যাত্রী ট্রেনটি ১৮৫৪ সালের ১৫ আগস্ট হাওড়া থেকে হুগলি পর্যন্ত দৌড়ে ছিল। রেলপথটি ১৮৫৫ সালে রানিগঞ্জ পর্যন্ত প্রসারিত হয়। 
হাওড়া-বর্ধমানের প্রধান লাইনের বিদ্যুৎকৌশল ১৯৫৮ সালে ২৫ কেভি এসি ওভারহেড সিস্টেম সম্পন্ন হয়। হাওড়া-শরফুলী-তারকেশ্বর লাইনটি ১৯৫৭-৫৮ সালে বিদ্যুতায়িত হয়। 
লিলুয়াতে একটি ডিজেল লোক শেড আছে।
 
রেলওয়ে ক্যারেজ এবং ওয়াগান ওয়ার্কশপ হাওড়ায় ইস্ট ইন্ডিয়ান রেলওয়ে কোম্পানি কর্তৃক প্রতিষ্ঠিত হয় এবং ১৯০০ সালে লিলুয়াতে বর্তমান স্থানে স্থানান্তরিত হয়। এই কর্মশালার ২,৯৯,০০০ বর্গমাইল এলাকা জুড়ে ছড়িয়ে পড়ে এবং ৯,৯৯০ জনের একটি কর্মী শক্তি রয়েছে এই কর্মশালায়। কর্মশালাটি মূলত কোচর পুনর্বিন্যাসে জড়িত। কর্মশালার সাথে সংযুক্ত একটি বদ্ধ টাউনশিপ আছে। "রেলওয়ে কলোনি" এলাকার রাস্তাগুলি ব্রিটিশ প্রকৌশলীদের নামকরণ করা হয় এবং তাদের স্মৃতি বহন করে থাকে।
ডেথ স্টার

একাধিক কাল্পনিক চলনক্ষম মহাশূন্য স্টেশন এবং গ্যালাক্টিক মহাস্ত্র যাদের নাম "ডেথ স্টার", তারা প্রযোজিত হয় স্টার ওয়ার্স নামক বৈজ্ঞানিক কল্পকাহিনীর ফ্র্যাঞ্চাইজে। প্রথম ডেথ স্টারকে উল্লেখ করা হয়েছে ১০০ থেকে ১৬০ কিলোমিটার ব্যাসের বেশি, যা উৎসের উপরে নির্ভর করে। এটা চালিত হতো ১.৭ মিলিয়ন সামরিক ব্যক্তি এবং ৪০০০০০ ড্রয়েড দিয়ে। এর মহাস্ত্র যথেষ্ট শক্তি সঞ্চালন করতো সে পরিমাণে, যে পরিমাণ শক্তি সূর্য এক সপ্তাহে সঞ্চালন করে। দ্বিতীয় ডেথ স্টারটি ছিলো আরো বেশি বড়, ২০০ থেকে ৪০০ কিলোমিটার ব্যাসের, উৎসের উপরে নির্ভর করে এবং প্রযুক্তিগতভাবে পূর্বসুরির চেয়ে বেশি অগ্রসর। এই বামুনগ্রহ আকারের দুর্গসমুহের উভয় সংস্করনই নকশাকৃত হয়েছিলো বৃহৎ শক্তি নিক্ষেপ ক্ষমতার জন্য, যার সুপারলেজারের এক নির্গমন সক্ষম ছিলো একটি পুরো গ্রহকে ধ্বংস করতে।
বেরগুজার কোরেল

বেরগুজার গোকে কোরেল এরগেঞ্চ () (জন্ম ২৭ আগস্ট ১৯৮২) একজন তুরস্কের অভিনেত্রী।
কোরেল তার অভিনয়ে অভিষেক ঘটান "লায়লা" চরিত্রে -এ অভিনয়ের মাধ্যমে। তিনি আরো ব্যাপকভাবে নজরে আসেন "শেহরাজাত এভলিয়াগলু" চরিত্রে "বিনবির গেসে"-এ অভিনয়ের মাধ্যমে। তিনি সুলতান সুলেমান (টিভি ধারাবাহিক)-এ "মনিকা তেরেসা" অতিথি চরিত্রে একটি পর্বে উপস্থিত হন (পর্ব ২৪)। ২০১২-এ, তিনি "ফেরিদ সাদোগলু" চরিত্রে জনপ্রিয় ধারাবাহিক "কারাদায়ি"-এ কেনান ইমির্জালিওগলু এর বিপরীতে অভিনয় করেন।
কোরের অভিনেতা তানজু কোরেল ও অভিনেত্রী হুলিয়া দারকান-এর কন্যা। আগস্ট ২০০৯-এ, কোরেল বিবাহ করেন তার সহকর্মী অভিনেতা খালিদ এরগেঞ্চকে, যিনি "বিনবির গেসে"-এ তার সহকর্মী ছিলেন। ফেব্রুয়ারি ২০১০-এ,এ দম্পতি একটি পুত্র সন্তানের জন্ম দেয়।
লিনিয়াজওএস

লিনিয়াজওএস () অ্যান্ড্রয়েড মোবাইল প্ল্যাটফর্মের জন্যে একটি ফ্রি ও ওপেন সোর্স অপারেটিং সিস্টেম। এটি সায়ানোজেনমোড কাস্টম রমের উত্তরসূরী, সায়ানোজেন ইনকর্পোরেটেড ডেভেলপমেন্ট বন্ধ ঘোষণা করার পর যেখান থেকে ডিসেম্বর ২০১৬ সালে এটি ফোর্ক করা হয়৷ যেহেতু সায়ানোজেন ইনকর্পোরেটেড সায়ানোজেন নামের উপর অধিকার অপরিবর্তিত রেখছে, প্রকল্পটি এটার ফোর্ককে লিনিয়াজওএস নামে ব্র‍্যান্ডিং করে।
লিনিয়াজওএস গিটহাবে ডিসেম্বর ২৪, ২০১৬ সালে অফিশিয়ালি তাদের সোর্স কোড উন্মুক্ত করে। ওই সময় থেকে, এখন পর্যন্ত ১৮৫টি ফোন মডেলের জন্যে লিনিয়াজওএস ডেভলপমেন্ট বিল্ড রয়েছে 
সায়ানোজেনমোড ("সিএম" বলে পরিচিত) অ্যান্ড্রয়েড ভিত্তিক একটি জনপ্রিয় কাস্টম রম ছিলো। এক প্রতিবেদন অনুযায়ী ২০১৫ সালে সর্বমোট ৫০০ কোটি সায়ানোজেনমোড ব্যবহারকারী ছিলো। অন্য কাস্টম রমের ভিত্তি হিসেবে অনেক ডেভলপার সায়ানোজনমোড ব্যবহার করতো।
২০১৩ সালে, প্রতিষ্ঠাতা স্টিভ কোন্ডিক প্রকল্পটির বাণিজ্যিকীকরণের উদ্দেশ্যে তহবিল সংগ্রহ শুরু করেন। তার দৃষ্টিতে কোম্পানিটি প্রকল্পের সফলতায় অর্থোপার্জন করতে পারেনি। এবং ২০১৬ তে তিনি কোম্পানিটি ত্যাগ করেন বা তাকে বাধ্য করা হয় তাতে৷ ওপেন সোর্স এবং জনপ্রিয় হওয়ার উসিলায় কোডটি অচিরেই নতুন নাম লিনিয়াজওএসের অধীনে ফোর্ক করা হয় এবং কম্যুনিটি চালিত হবে বলে ঠিক করা হয়।
সায়ানোজেনমোড এমন কিছু সুবিধা প্রদান করতো, যা অধিকাংশ মোবাইল প্রস্তুতকারকদের অফিশিয়াল ফার্মওয়্যারে প্রদান করা হতো না। সায়ানোজেনমোডের এ স্বকীয়তা ও জনপ্রিয়তা পরবর্তীতে লিনিয়াজওএস উদ্ভবের পেছনে অবদান রেখেছে৷
সায়ানোজেনমোডের মতই এ প্রকল্পটি অসংখ্য নির্দিষ্ট যন্ত্র ভিত্তিক ডেভলপারদের দ্বারা ডেভলপ করা হয় ও গেরিট ব্যবহার করে কোড রিভিউ করা হয়৷ এটা একই সাথে পুরোনো সংস্করণ ব্যবস্থাটা ধরে রেখেছে( যেমন, অ্যান্ড্রয়েড ৭.১ হচ্ছে লিনিয়াজওএস ১৪.১)।
লিনিয়াজওএসের অফিশিয়াল উদ্ভোবনের আগেই এক্সডিএর অনেক ডেভেলপার উন্মুক্ত সোর্স কোড ব্যবহার করে অনেকগুলো আনঅফিশিয়াল সংস্করণ তৈরি করে ফেলেছিলো।
একটি ব্লগ পোস্টে অফিশিয়াল ঘোষণা অনুযায়ী, জানুয়ারি ২২, ২০১৭ থেকে ১৪. ও ১৩.০-এর অফিশিয়াল বিল্ড বের হতে লাগলো।
ফেব্রুয়ারি ১১, ২০১৮ সালে ১৩.০ বিল্ড রিলিজ রহিত হয়ে যায়, যদিও সোর্স কোড তখনও উন্মুক্ত ছিলো এবং নিরাপত্তা ত্রুটি সংশোধন তখনও গ্রহণ করা হচ্ছিলো।
ফেব্রুয়ারি ২৬, ২০১৮ সাল থেকে নির্দিষ্ট কিছু যন্ত্রে ১৫.১-এর অফিশিয়াল সংস্করণ বের হওয়া শুরু করলো৷ নতুন কোন সুবিধা সংযোগ ব্যতীত লিনিয়াজওএস ১৪.১ এর উন্নয়ন অব্যহত থাকবে।
লিনিয়াজওসে অনেক প্রয়োজনীয় অ্যাপ অন্তর্ভুক্ত থাকে, কিন্তু এটা তার পূর্বসূরীর মতই সমস্ত ব্লোটওয়ার পরিহার করে চলে।
যদিও আইনি কারণে, গুগল প্লে স্টোর, ও প্লে সার্ভিস পূর্ব থেকে ইন্সটল করা থাকে না। ব্যবহারকারী চায়লে জিপ ফ্ল্যাশের মাধ্যমে তা ইন্সটল করতে পারে।
দেগঙ্গা বিধানসভা কেন্দ্র

দেগঙ্গা (বিধানসভা কেন্দ্র) ভারতের পশ্চিমবঙ্গ রাজ্যের উত্তর চব্বিশ পরগনা জেলার একটি বিধানসভা কেন্দ্র।
দেগঙ্গা বিধানসভা কেন্দ্রটি ১৭ নং বারাসাত লোকসভা কেন্দ্র এর অন্তর্গত।
ভারতের সীমানা পুনর্নির্ধারণ কমিশনের নির্দেশিকা অনুসারে, ১২০ নং দেগঙ্গা বিধানসভা কেন্দ্রটি কদম্বগাছি ও কোটরা গ্রাম পঞ্চায়েত গুলি 
বারাসাত-১ সমষ্টি উন্নয়ন ব্লক এবং আমুলিয়া, বেড়াচাঁপা-১, বেড়াচাঁপা-২, চাকলা, চৌরাসি, হাদিপুর ঝিকরা-১, কোলসুর, নুরনগর ও সোহাই-শ্বেতপুর গ্রাম পঞ্চায়েত গুলি দেগঙ্গা সমষ্টি উন্নয়ন ব্লক এর অন্তর্গত।
২০০৬ সালের রাজ্য বিধানসভা নির্বাচনে, এআইএফবি এর ডা.মোর্তজা হোসেন দেগঙ্গা বিধানসভা কেন্দ্র থেকে জয়ী হন এআইটিসি এর মজিদুল হক সাহাজীকে পরাজিত করেন। অধিকাংশ বছরে প্রতিযোগিতাগুলিতে প্রার্থীদের বিভিন্ন ধরনের কোণঠাসা করে ছিল কিন্তু শুধুমাত্র বিজয়ী ও রানার্সকে উল্লেখ করা হচ্ছে। ফরওয়ার্ড ব্লকের এমডি. ইয়াকুব ২০০১ সালে তৃণমূল কংগ্রেসের আব্দুর রউফকে পরাজিত করেন। ১৯৯৬ সালে কংগ্রেসের ইদ্রিস আলীকে এবং ১৯৯১ সালে কংগ্রেসের আশানউল্লাহকে পরাজিত করেন। আইইউএমএলের এ.কে.এম. হাসান উজ্জামান ১৯৮৭ সালে ফরওয়ার্ড ব্লকের ডা. মোর্তজা হোসেনকে পরাজিত করেন। ফরওয়ার্ড ব্লকের মোর্তজা হোসেন ১৯৮২ সালে 
আইইউএমএলের এ.কে.এম. হাসান উজ্জামানকে পরাজিত করেন। আইইউএমএলের এ.কে.এম. হাসান উজ্জামান ১৯৭৭ সালে ফরওয়ার্ড ব্লকের এমডি. ইয়াকুবকে পরাজিত করেন।
কংগ্রেসের এম. শোকত আলী ১৯৭২ সালে জয়ী হন। ১৯৭১ এবং ১৯৬৯ সালে নির্দল/প্রোগ্রেসিভ মুসলিম লিগ হারুন-ওর-রসিদ জয়ী হন। ১৯৬৭ সালে বাংলা কংগ্রেসের জে.কবির জয়ী হন। কংগ্রেসের মৌলানা বাজলুর রহমান দুর্গাপুরি ১৯৬২ সালে জয়ী হন। কংগ্রেসের রফিউদ্দিন আহমেদ ও অতুল কৃষ্ণ রায় উভয়ই ১৯৫৭ সালে দেগঙ্গা যৌথ আসনে জয়ী হন। স্বাধীন ভারতের প্রথম নির্বাচনে ১৯৫১ সালে, কংগ্রেসের রফিউদ্দিন আহমেদ দেগঙ্গা কেন্দ্র থেকে জয়ী হন।
লেইলা ফারসাখ

লেইলা ফারসাখ () (জন্ম ১৯৬৭) একজন ফিলিস্তিনি অর্থনীতিবিদ যিনি জর্ডানে জন্মগ্রহণ করেন এবং ম্যাসাচুসেটস বস্টন বিশ্ববিদ্যালয়ের রাষ্ট্রবিজ্ঞান বিভাগের সহযোগী অধ্যাপক হিসেবে কর্মরত রয়েছেন। তিনি মধ্যপ্রাচ্যের রাজনীতি, তুলনামূলক রাজনীতি এবং আরব-ইসরায়েলি সংঘাতের রাজনীতি বিষয়ে তিনি বিশেষজ্ঞ হিসেবে কাজ করেন। ফারসাখ যুক্তরাজ্যের কেমব্রিজ বিশ্ববিদ্যালয় থেকে এমফিল (১৯৯০) এবং লন্ডন বিশ্ববিদ্যালয় থেকে পিএইচডি ডিগ্রী লাভ করেন (২০০৩)।
ফারসাখ হার্ভার্ড সেন্টারের মধ্যপ্রাচ্যের গবেষণায় পোস্ট ডক্টরেট করেন এবং ম্যাসাচুসেটস ইনস্টিটিউট অফ টেকনোলজির আন্তর্জাতিক গবেষণা কেন্দ্রের রিসার্চ অ্যাফিলিয়েট হিসেবেও কাজ করেন।
তিনি প্যারিসের অর্থনৈতিক সহযোগিতা ও উন্নয়ন সংস্থা (১৯৯৩-১৯৯৬) এবং ফিলিস্তিনের রামাল্লাহায় অবস্থিত অর্থনৈতিক নীতি গবেষণা ইনস্টিটিউট সহ বহু আন্তর্জাতিক প্রতিষ্ঠানে কাজ করেন।
২০০১ সালে তিনি ম্যাসাচুসেটস-এর ক্যামব্রিজের ক্যামব্রিজ শান্তি কমিশন থেকে পিচ এন্ড জাস্টিস এওয়ার্ড লাভ করেন।
ফারসাখ জেরুজালেম ২০৫০-র সহ-পরিচালক হিসেবে কর্মরত আছেন, যেটি একটি সমস্যা সমাধানের প্রকল্প যার অর্থায়নে রয়েছে ম্যাসাচুসেটস ইনস্টিটিউট অফ টেকনোলজির আরবান স্টাডিজ অ্যান্ড প্ল্যানিং বিভাগ এবং দি সেন্টার ফর ইন্টারন্যাশনাল স্টাডিজ বিভাগ। তিনি ফিলিস্তিনি অর্থনীতি সম্পর্কিত বিষয় এবং ওসলো শান্তি প্রক্রিয়ার, আন্তর্জাতিক অভিবাসন ও আঞ্চলিক একতা, উপর ব্যাপকভাবে লেখালেখি করেছেন।
ফারসাখ বেসরকারী প্রতিষ্ঠান রেসিস্ট (RESIST) (www.resistinc.org) এর বোর্ডের সদস্য ছিলেন যেটি ১৯৬৭ সালে প্রতিষ্ঠিত হয়েছিল। প্রতিষ্ঠানটি সামাজিক পরিবর্তনে তৃণমূল আন্দোলনকে সহয়তা ও সমর্থন প্রদানের জন্য আর্থিক ও আইনি সহায়তা প্রদান করত।
লেইলা ফারসাখের জীবনী
একশালা বন্দোবস্ত

একশালা বন্দোবস্ত ১৭৭৭ খ্রিষ্টাব্দে ব্রিটিশ ভরতে প্রবর্তিত একটি ভূমি কর আদায়র ব্যবস্থা। : কর ধার্যের সুবিধার্থে গভর্নর জেনারেল ওয়ারেন হেস্টিংস ভারতের ভূ-সম্পত্তির মূল্য নির্ধারণের জন্য ১৭৭৬ এ আমিনি কমিশন নামে একটি কমিশন গঠন করেন। করদাতা কৃষকদের মধ্যে নিলাম ডাকের ভিত্তিতে বিদ্যমান পাঁচশালা বন্দোবস্তের (১৭৭২-১৭৭৬) বদলে ১৭৭৭ থেকে একটি নতুন বন্দোবস্ত প্রয়োজনীয় হয়ে পড়ে। ওয়ারেন হেস্টিংস ভূ-সম্পত্তি জরিপ (যাকে বলা হয় ‘আমিনি’) করার জন্য একটি কর কমিশন গঠন এবং পরবর্তী বন্দোবস্তের জন্য ভূমির যথাযথ কর নির্ণয়ের সুপারিশ করেন। চুক্তিভিত্তিক দুজন কর্মকর্তা এবং একজন স্থানীয় দীউয়ান সমন্বয়ে এ কমিশন গঠিত হয়। চুক্তিভিত্তিক দুই কর্মকর্তা ডেভিড অ্যান্ডারসন এবং জর্জ বোগলে কমিশনার হিসেবে এবং দীউয়ান গঙ্গাগোবিন্দ সিং পেশকার হিসেবে দায়িত্ব পালন করেন। গভর্নর জেনারেল ও কাউন্সিলের অন্যান্য সদস্যগণ কর নির্ণয়ে একটি স্থিরমূল্য-হিসাব নির্ধারণের বিষয়ে একমত হন, যাতে নমুনামাফিক কিছু কাট-ছাঁটের পর তা স্থায়ী কর আরোপণ পদ্ধতি হিসেবে প্রতিষ্ঠিত হতে পারে। এ লক্ষ্য অর্জনে কমিশনকে বাস্তবসম্মত কর্ম পরামর্শ প্রণয়ন করতে বলা হয়।
আমিনি কমিশন পাঁচটি সুপারিশ ও মন্তব্য পেশ করে:
(১) জমিদারদের অনাদায়ি কর পরিশোধে অনীহার কারণে কর মওকুফযোগ্য হবে না;
(২) একটি কর বিলুপ্ত হলে আরেকটি কর সৃষ্টি হয়; ফলত কর ছাঁটাই কিংবা কর বিলোপ কোনোটাই রায়তদের জন্য সুফলদায়ক হয় না;
(৩) নদী, নতুন হাট-বাজার পার্শ্ববর্তী জমিদারের হাতে বেদখল হওয়ার অজুহাতে কর হ্রাসের দাবি সমর্থনযোগ্য নয়;
(৪) স্থানীয় বিষয়-আশয় সম্পর্কে সরকারি উদাসীনতার সুযোগে জমিদাররা অকল্পনীয় পরিমাণে জমিজমা আলাদা করে নিয়েছে;
(৫) কোম্পানির দীউয়ানির ধারণার চেয়ে কর পরিস্থিতির অবনতি হয়েছে।
আমিনি কমিশন রিপোর্ট নিয়ে কাউন্সিল সদস্যদের মধ্যে উত্তপ্ত বিতর্ক হয় এবং একটি চূড়ান্ত বন্দোবস্ত প্রস্ত্তত করার আগে আরও তথ্য সংগ্রহের নির্দেশ দেওয়া হয়। এই অন্তর্বর্তী সময়ের জন্য কোর্ট অব ডিরেক্টরস-এর কাছে এক বা তিন বছরের জন্য মেয়াদি বন্দোবস্ত প্রদানের সুপারিশ করা হয়। এ রিপোর্টের একটি কপি গভর্নর জেনারেলের সমর্থন ও সুপারিশসহ কোর্ট অব ডিরেক্টরস-এর কাছে পাঠানো হয়। ‘কোর্ট’ জমিদারদের সঙ্গে এক থেকে তিন বছরের একটি বন্দোবস্ত করার জন্য কলকাতা সরকারকে নির্দেশ দেয়। এই বন্দোবস্ত একশালা বন্দোবস্ত নামে পরিচিত।
দশশালা বন্দোবস্ত

দশশালা বন্দোবস্ত("১৭৯০) :" পিট-এর ভারত আইন ১৭৮৪-এর একটি দফায় কলকাতা সরকারকে অনতিবিলম্বে রাজস্ব নিয়ে পরীক্ষা-নিরীক্ষা বন্ধ করা এবং সরকার ও জমিদার উভয় তরফের জন্য সুবিধাজনক শর্তের আওতায় জমিদারদের সাথে রাজস্ব প্রশ্নে চিরস্থায়ী বন্দোবস্ত সম্পাদনের নির্দেশ দেওয়া হয়। চিরস্থায়ী বন্দোবস্ত সম্পাদনের জন্য স্পষ্ট নির্দেশ দিয়ে ১৭৮৬ সনে ব্রিটিশ ভূস্বামী শ্রেণীর অন্যতম সদস্য লর্ড কর্নওয়ালিসকে গভর্নর জেনারেল করে পাঠানো হয়। একটি চিরস্থায়ী ব্যবস্থা প্রতিষ্ঠার জন্য তিনি তার রাজস্ব উপদেষ্টা জন শোরের (রাজস্ব বোর্ডের সভাপতি ও কাউন্সিল সদস্য) প্রবল বিরোধিতার সম্মুখীন হন। উল্লেখ্য, জন শোর ছিলেন বাংলার রাজস্ব বিষয়ে সেরা বিশারদ। শোরের বিশ্বাস ছিল যে, অনতিবিলম্বে চিরস্থায়ী বন্দোবস্ত সম্পাদন করার মতো যথেষ্ট তথ্য তাদের হাতে নেই। অবশ্য নীতিগতভাবে তিনি চিরস্থায়ী বন্দোবস্ত ধারণার বিরোধী ছিলেন না। তার কেবল আপত্তি ছিল চিরস্থায়ী বন্দোবস্ত ব্যবস্থা প্রবর্তনের সময় নিয়ে। তার যুক্তি ছিল এই যে, একেকটি স্বতন্ত্র তালুকের প্রকৃত সম্পদ এবং জমিতে রায়তসহ যাদের স্বার্থ জড়িত রয়েছে তাদের প্রকৃত অধিকার ও দায়দায়িত্বের বিষয় বিবেচনায় না নিয়ে চিরস্থায়ী বন্দোবস্ত সম্পাদন করা হলে তাতে এ চুক্তির সকল পক্ষেরই স্থায়ী ক্ষতি হতে পারে। শোর তাই চিরস্থায়ী বন্দোবস্ত বলবৎ করা আরও দুই বা তিন বছর স্থগিত রাখার অনুকূলে ছিলেন, যাতে করে ইত্যবসরে জমির সম্পদ ও জমিতে অধিকার সম্পর্কে পর্যাপ্ত তথ্য সংগ্রহ করা সম্ভব হয়।
চিরস্থায়ী বন্দোবস্ত ব্যাপারে এহেন প্রশ্নে কর্নওয়ালিস ও শোরের মধ্যে প্রবল মতপার্থক্য দেখা দেয়। কর্নওয়ালিস যুক্তি দেন যে, গত বিশ বছরে সংগৃহীত তথ্যই চিরস্থায়ী বন্দোবস্ত সম্পাদনের জন্য যথেষ্ট। তার আরও যুক্তি ছিল, কোন এক বা একাধিক তরফের বেলায় কোন গলদ-ত্রুটি ধরা পড়লে সেগুলি চিরস্থায়ী বন্দোবস্তের সু-প্রভাবে অচিরেই দূর হয়ে যাবে। কর্নওয়ালিস বিশ্বাস করতেন, চিরস্থায়ী বন্দোবস্ত ব্যবস্থা জমিদারদের নিজেদেরকে উন্নয়নকামী জমিদার ও কৃষি পুঁজিবাদী করে তোলার ব্যাপারে যথেষ্ট প্রেরণা যোগাবে।
কর্নওয়ালিস ও শোর তাদের নিজ নিজ অভিমত ও এতদসংক্রান্ত অন্যান্য দলিলপত্র কোম্পানির পরিচালক সভার কাছে চূড়ান্ত সিদ্ধান্তের জন্য পাঠাতে সম্মত হন। তারা আরও একমত হন যে, ইত্যবসরে সরকারের উচিত হবে ১৭৯০ থেকে ১০ বছর মেয়াদের জন্য জমি বন্দোবস্ত দেওয়া যার সাথে এই মর্মেও বিজ্ঞপ্তি থাকবে যে, যদি পরিচালক সভা চিরস্থায়ী বন্দোবস্তের অনুকূলে মত প্রকাশ করেন তাহলে এই দশসালা বন্দোবস্তই অবিলম্বে চিরস্থায়ী বলে ঘোষিত হবে।
শাহজাদপুর সরকারি কলেজ

শাহজাদপুর সরকারি কলেজ শাহজাদপুর উপজেলার সিরাজগঞ্জ জেলা বাংলাদেশের একটি সরকারি কলেজ । এই কলেজটি "শাহজাদপুর কলেজ" নামে পরিচিত। আধুনিক সুযোগ সুবিধা সহ শ্রেণিবিন্যাস, ল্যাবরেটরিজ, লাইব্রেরি এবং সাধারণ রুম রয়েছে। কলেজ রাজনৈতিক অস্থিরতা থেকে মুক্ত ফলে কলেজটি উপজেলার অন্যতম কলেজের স্বীকৃতি পেয়েছে।
সাহিত্য ও সংস্কৃতি সমৃদ্ধ শাহজাদপুর অঞ্চলটি প্রাতিষ্ঠানিক শিক্ষা ব্যবস্থায় ছিল অবহেলিত ও উপেক্ষিত। এ অবস্থা নিরসনের পক্ষে ১৯৬৪ সালে এ অঞ্চলে শিক্ষার দ্যুতি ছড়ানোর মহান ব্রত নিয়ে প্রতিষ্ঠা করা হয় শাহজাদপুর কলেজ। প্রতিষ্ঠালগ্ন থেকেই কলেজটি রাজশাহী শিক্ষাবোর্ড একাধিকবার মেধা তালিকায় প্রথম স্থান, দ্বিতীয় স্থানসহ বিভিন্ন মেধাস্থানে গেৌরব অর্জন করেছে। এরই ধারাবাহিকতায় পরর্বতীতে মাননীয় সরকার নভেম্বর ১৯৮৪ সালে ঐতিহ্যবাহী শাহজাদপুর কলেজ কে জাতীয়করণ করেন। বর্তমানে শাহজাদপুর সরকারি কলেজ এ অঞ্চলে শিক্ষার দ্যুতি ছড়িয়ে গণপ্রজাতন্ত্রী বাংলাদেশ সরকারের ডিজিটাল বাংলাদেশ গড়ার অঙ্গীকার বাস্তবায়নে বদ্ধ পরিকর।
সাহিত্য ও সংস্কৃতি সমৃদ্ধ শাহজাদপুর অঞ্চলটি প্রাতিষ্ঠানিক শিক্ষা ব্যবস্থায় ছিল অবহেলিত ও উপেক্ষিত। এ অবস্থা নিরসনের লক্ষে ১৯৬৪ সালে এ অঞ্চলে শিক্ষার দ্যুতি ছড়ানোর মহান ব্রত নিয়ে প্রতিষ্ঠা করা হয় শাহজাদপুর কলেজ। প্রতিষ্ঠালগ্ন থেকেই কলেজটি রাজশাহী শিক্ষাবোর্ডে একাধিকবার মেধা তালিকায় প্রথম স্থান, দ্বিতয়ি স্থান সহ বিভিন্ন মেধাস্থানের গৌরব অর্জন করেছে। এরই ধারাবাহিকতায় পরবর্তীতে মাননীয় সরকার নভেম্বর, ১৯৮৪ সালে ঐতিহ্যবাহী শাহজাদপুর কলেজ কে জাতীয়করণ করেন। বর্তমানে শাহজাদপুর সরকারি কলেজ এ অঞ্চলে শিক্ষার দ্যুতি ছড়িয়ে গণপ্রজাতন্ত্রী বাংলাদেশ সরকারের ‘ডিজিটাল বাংলাদেশ গড়ার অঙ্গীকার বাস্তবায়নে বদ্ধ পরিকর। এ বছর ৬টি বিষয়ে অনার্স কোর্স চালু হয়েছে। ফলে শাহজাদপুর ও এর আশেপাশে ১২টি উপজেলার মেধাবী ও দরিদ্র শিক্ষার্থীদের অল্প খরচে ও সহজে উচ্চ শিক্ষা গ্রহণে সুযোগ তৈরি হয়েছে। উপজেলাগুলি হলো শাহজাদপুর, উল্লাপাড়া, তাড়াশ, রায়গঞ্জ, চৌহালী, বেলকুচি, বেড়া, সুজানগর, সাথিয়া, ফরিদপুর, ভাঙ্গুড়া, চাটমোহর। বিগত দিনে এ এলাকার ছাত্র/ছাত্রীদের অনার্স কোর্সে ভর্তি ছিল সোনার হরিণ। তাদের সেই সোনার হরিণ এখন হাতের মুঠোয় এসেছে। এতে এলাকার উচ্চ শিক্ষা বঞ্চিতরা এ সুযোগ পেয়ে উল্লসিত হয়ে পরেছে। সেই সাথে অভিভাবকদের মধ্যে স্বস্তি ফিরে এসেছে। কলেজ সুত্রে জানা যায় ২০১২ সালে এ কলেজে শুধু মাত্র বাংলা বিষয় চালু হয়। এ পর ২০১৩ সালে রাষ্ট্র বিজ্ঞান, অর্থনীতি ও ইতিহাস এ ৩টি বিষয় চালু হয়। চলতি ২০১৪ সালে হিসাব বিজ্ঞান ও ব্যবস্থাপনা বিষয় চালুর সকল প্রক্রিয়া সম্পূর্ণ হয়েছে। ইতি মধ্যেই জাতীয় বিশ্ববিদালয়ের মনোনিত রাজশাহী বিশ্ববিদ্যালয়ের হিসাব বিজ্ঞান বিভাগের অধ্যপক সুভাষ চন্দ্র শীল ও ব্যবস্থাপনা বিভাগের প্রফেসার মোঃ নুরুল্লাহ ভিজিলেন্স টিম হিসাবে শাহজাদপুর সরকারী কলেজ পরিদর্শন করে এ দুটি বিষয় খোলার জন্য সন্তোষ প্রকাশ করেছেন। ফলে এ দুটি বিষয় এ বছর এ কলেজে চালু হতে আর কোন বাধা নেই। তাই কলেজ কর্তৃপক্ষ জানিয়েছেন এ বছর থেকেই এ ২টি বিষয়ে ছাত্র ভর্তি সম্ভব হবে। ২০১৫ সালে এ কলেজে ইংরেজি, ইসলামের ইতিহাস, উদ্ভিদ বিজ্ঞান ও প্রাণী বিজ্ঞান বিষয় খোলা হবে বলে কলেজ কর্তৃপক্ষ জানিয়েছেন।
২০০৬ সালে বি.এস-সি (পাস) কোর্সে জাতীয় বিশ্ববিদ্যালয়ের সম্মিলিত মেধা তালিকায় ৫ম স্থান। মেয়েদের মধ্যে মেধা তালিকায় ১ম স্থান এবং গণিত বিষয়ে সর্বোচ্চ ৮৯% নম্বর প্রাপ্তির গেৌরব অর্জন করে।
অনেক সাধের ময়না

অনেক সাধের ময়না ২০১৪ সালে মুক্তিপ্রাপ্ত একটি বাংলাদেশী চলচ্চিত্র। চলচ্চিত্রটির পরিচালক জাকির হোসেন রাজু ও চিত্রনাট্য লিখেছেন ফারজানা। পরিবেশক ও প্রচারক হিসেবে কাজ করেছেন জাজ মাল্টিমিডিয়া। চলচ্চিত্রটির প্রধান চরিত্রে অভিনয় করেছেন মাহিয়া মাহী এবং বাপ্পি চৌধুরী।
ময়না গ্রামের সুন্দরী মেয়ে, মতি গ্রামের শিক্ষিত ছেলে এবং মনা গ্রামের একজন সাধারণ এবং নির্বোধ ছেলে। যখন ময়না তাদের উভয়ের জীবন থেকে হারিয়ে যায় তখন সবকিছুই পরিবর্তন হয়ে যায়। এই প্রেমের গল্প কি সবসময়ই ভালোভাবে শেষ হতে হবে? অথবা একটি দুঃখজনক বা উভয় হতে হবে?
চলচ্চিত্রটি ২০১৪ সালের ৭ই নভেম্বর মুক্তি পায়।
মায়ের আঁচল

মায়ের আঁচল একটি বাংলা চলচ্চিত্র, এর পরিচালক অনুপ সেনগুপ্ত এবং এসকে মুভিজ ব্যানারের অধীনে অপূর্ব সেনগুপ্ত দ্বারা নির্মিত। এই ছবিতে অভিনয় করেছেন প্রসেনজিৎ চট্টোপাধ্যায়, রঞ্জিত মল্লিক, তাপস পাল এবং অভিষেক চট্টোপাধ্যায়। সঙ্গীত রচনা করেছেন অশোক ভাদ্র।
পল্লী উন্নয়ন একাডেমি

পল্লী উন্নয়ন একাডেমি ( বা RDA) বাংলাদেশের বগুড়া জেলার শেরপুর উপজেলায় অবস্থিত প্রশিক্ষণ, গবেষণা এবং গবেষণা কর্মের একটি বিশেষায়িত পল্লি উন্নয়ন সংস্থা। এটি ১৯শে জুন, ১৯৭৪ সালে প্রতিষ্ঠিত হয়।
পল্লী উন্নয়ন একাডেমির ৪৮.৫০ হেক্টর জায়গার মধ্যে অফিস, বাসস্থান, স্কুল ও কলেজ, খেলার মাঠ, শিশু পার্ক ইত্যাদি রয়েছে এবং প্রায় ২৯.৫০ হেক্টর জায়গা কৃষি, উদ্যানপালন, ফুলের চাষ, পশুপালন, হাঁস-মুরগি পালন ইত্যাদি গবেষণা ফলাফল প্রদর্শনের জন্য ব্যবহার করা হয়।
পল্লী উন্নয়ন একাডেমি একটি স্বায়ত্তশাসিত প্রতিষ্ঠান। এই প্রতিষ্ঠানটি পল্লী উন্নয়ন ও সমবায় বিভাগ, স্থানীয় সরকার মন্ত্রণালয়, পল্লী উন্নয়ন ও সমবায় (এলজিআরডিসি) সাথে যুক্ত থেকে কাজ পরিচালনা করে। একাডেমির প্রধান একজন মহাপরিচালক। বর্তমান মহাপরিচালক হিসেবে আছেন সরকারের অতিরিক্ত সচিব মোঃ খুরশীদ ইকবাল রেজভী।
একাডেমীটি বগুড়া শহর থেকে ১৬ কিমি দূরে শেরপুর উপজেলায় অবস্থিত। একাডেমীর সুবিশাল এলাকায় সম্মেলন কক্ষ, মসজিদ, লাইব্রেরি, একটি স্বাস্থ্য ক্লিনিক, ক্রীড়া কমপ্লেক্স, অতিথিদের থাকার ব্যবস্থা এবং অন্যান্য আধুনিক সুযোগ-সুবিধা রয়েছে। পল্লি উন্নয়ন একাডেমির উদ্দেশ্যর ধারাবাহিকতা বজায় রেখে নতুন পল্লী উন্নয়ন একাডেমি হয়েছে রংপুরের তারাগঞ্জে।
পল্লী উন্নয়ন একাডেমীর বিভিন্ন কার্যাবলীর মধ্যে  সরকারি ও বেসরকারি প্রতিষ্ঠানের কর্মকর্তাদের প্রশিক্ষণ প্রদান অন্যতম। একাডেমীটি উচ্চমানের বিভিন্ন গবেষণা কাজের জন্যও সুপরিচিত ।  গ্রামীণ অর্থনৈতিক উন্নয়নে মানব সম্পদের দক্ষতা কাজে লাগানোর লক্ষে বিভিন্ন উৎপাদনশীল খাতে সাধারণ মানুষকে প্রশিক্ষণ দিয়ে যাচ্ছে এ প্রতিষ্ঠানটি।
মিকি রুনি

মিকি রুনি (; জন্ম: ইয়োসেফ ইউল জুনিয়র, ২৩ সেপ্টেম্বর ১৯২০ - ৬ এপ্রিল ২০১৪) ছিলেন একজন মার্কিন অভিনেতা, কৌতুকাভিনেতা, প্রযোজক ও বেতার ব্যক্তিত্ব। নয় দশকের অধিক কর্মজীবনে তিনি তিন শতাধিক চলচ্চিত্রে অভিনয় করেছেন এবং তিনি নির্বাক চলচ্চিত্র যুগের সর্বশেষ জীবিত তারকাদের একজন।
রুনি ১৯৩৯ থেকে ১৯৪১ সালে বক্স অফিসের শীর্ষ তারকা ছিলেন এবং সেই যুগের সর্বোচ্চ পারিশ্রমিক গ্রহীতাদের একজন ছিলেন। এসময়ে তিনি "বেবস ইন দ্য আর্মস" (১৯৩৯) এবং "দ্য হিউম্যান কমেডি" (১৯৪৩) চলচ্চিত্রে অভিনয় করে শ্রেষ্ঠ অভিনেতা বিভাগে একাডেমি পুরস্কারের মনোনয়ন লাভ করেন। কিন্তু এরপর আর তার কর্মজীবনে এতো সমৃদ্ধি আসে নি। তিনি দ্বিতীয় বিশ্বযুদ্ধে সেনা কর্মকর্তা হিসেবে যোগ দেন এবং দুই বছর মঞ্চ ও বেতার দুই মিলিয়নের অধিক সেনাদের বিনোদন প্রদান করেন এবং যুদ্ধাঞ্চলে তার অভিনয় পরিবেশনার জন্য তাকে ব্রোঞ্জ তারকা প্রদান করা হয়। ১৯৪৫ সালে যুদ্ধ থেকে ফিরে আসার পর তার বয়সের জন্য তিনি অল্প বয়স্ক অভিনেতা হিসেবে কাজ করার মত যোগ্য ছিলেন না আবার প্রাপ্ত বয়স্ক তারকা হিসেবে কাজ করার মত ততটা লম্বা ছিলেন না, ফলে তার মূল চরিত্রে কাজের সুযোগ কমে যেতে থাকে। পরবর্তীকালে তিনি "দ্য বোল্ড অ্যান্ড দ্য ব্রেভ" (১৯৫৬), "ব্রেকফাস্ট অ্যাট টিফানিস" (১৯৬১), "রিকুয়েম ফর আ হেভিওয়েট" (১৯৬২), "ইটস আ ম্যাড, ম্যাড, ম্যাড, ম্যাড ওয়ার্ল্ড" (১৯৬৩) এবং "দ্য ব্ল্যাক স্ট্যালিয়ন" (১৯৭৯) চলচ্চিত্রে পার্শ্ব ভূমিকায় অভিনয় করে পুনঃখ্যাতি অর্জন করেন। "দ্য বোল্ড অ্যান্ড দ্য ব্রেভ" ও "দ্য ব্ল্যাক স্ট্যালিয়ন" চলচ্চিত্রে অভিনয় করে তিনি শ্রেষ্ঠ পার্শ্ব অভিনেতা বিভাগে আরও দুটি একাডেমি পুরস্কারের মনোনয়ন লাভ করেন।
১৯৮০-এর দশকের শুরুর দিকে তিনি ব্রডওয়ে মঞ্চে কাজ শুরু করেন এবং "সুগার বেবিজ" নাটকে কাজ করে আবার খ্যাতনামা তারকা হয়ে ওঠেন। রুনিকে শতাধিক টেলিভিশন নাটক, বিচিত্রানুষ্ঠান, আলাপচারিতা অনুষ্ঠানে দেখা যায়, এবং "বিল" (১৯৮১)-এ তার কাজের জন্য তিনি একটি এমি পুরস্কার ও গোল্ডেন গ্লোব পুরস্কার অর্জন করেন। ১৯৮৩ সালে তিনি তার পঞ্চাশ বছর চলচ্চিত্রে অবদানের স্বীকৃতি হিসেবে একাডেমি সম্মানসূচক পুরস্কার অর্জন করেন।
হুসেনি ব্রাহ্মণ

হুসেনি ব্রাহ্মণ হল মোহ্যাল সম্প্রদায় যা হিন্দু ও ইসলাম উভয়ের সাথে সংযুক্ত। রাজস্থান, মহারাষ্ট্র, পঞ্জাবে বেশ কিছু হুসেনি ব্রাহ্মণ বাস করেন। পাশাপাশি প্রতিবেশী পাকিস্তানের সিন্ধুপ্রদেশ ও পাঞ্জাবেও রয়েছেন তারা৷ ।
হুসেনি ব্রাহ্মণ সম্পর্কে বিভিন্ন কিংবদন্তীর মধ্যে এটিও বর্ণিত হয়েছে যে সন্তানহীন দত্ত ব্যক্তিগতভাবে হুসেন ইবনে আলীর সংগে সাক্ষাৎ করেছিলেন এবং সন্তান লাভের ইচ্ছা প্রকাশ করেছিলেন। তার ইচ্ছার প্রতিক্রিয়ায়, তাকে জানানো হয়েছিল যে তার ভাগ্যতে কোন সন্তান নেই। তাকে জানানো হলো তিনি পুত্রের পিতা হতে পারবেন না, তা জানার পরে তিনি অজ্ঞান হয়ে পড়েন এবং কষ্টে কাঁদতে লাগলেন ও সন্তানের জন্যে আল্লাহর কাছে ইমাম হোসেনকে অনুরোধ করতে বললেন। এ সময়ে ইমাম হোসেন তাকে জানান যে তার পুত্র সন্তান হবে। ঘটনাচক্রে হঠাৎ করে কেউ হুসেনকে প্রশ্ন করে যে, তিনি আল্লাহর ইচ্ছাকে চ্যালেঞ্জ করেছেন। এ কথা শুনে ইমাম দত্তকে বললেন, তার একাধিক সন্তান হবে। ইমাম তাকে সাত সন্তান জন্মের সুসংবাদ দিয়ে ছিলেন। হুসাইন ব্রাহ্মণরা ১৯৪৭ সাল পর্যন্ত লাহোরে বসবাস করতেন এবং এরপরে তারা অন্য জায়গায় স্থানান্তরিত হয়।
সুন্নি মুসলমানদের তীর্থস্থানের একটি হল রাজস্থানের আজমীর, যেখানে মঈনউদ্দীন চিশতি বসবাস করতেন এবং শেষকাল অতিবাহিত করেছিলেন, সেখানে আজও এমন একটি শ্রেণী রয়েছে যারা নিজেদেরকে হুসেনী ব্রাহ্মণ বলে ডাকে, যারা হিন্দু না এবং ধর্মীয় মুসলমান না। হুসাইন ব্রাহ্মণরা হিন্দুধর্ম ও ইসলামী ঐতিহ্যের মিশ্রণ অনুশীলন করে থাকে। হিন্দি/উর্দু ভাষাতে একটি জনপ্রিয় ভাষ্য হুসেনী ব্রাহ্মণকে বোঝায়: "ওয়াহ দত্ত সুলতান, হিন্দু কা ধার্ম, মুসালমান কা ঈমান, আধা হিন্দু আধা মুসালমান (ভালো দত্ত সুলতান, হিন্দুর ধর্ম এবং মুসমানের বিশ্বাস, অর্ধ হিন্দু এবং অর্ধ মুসলমান)।
হাশমতুল্লাহ শাহিদী

হাশমতুল্লাহ শাহিদী (; জন্ম: ৪ নভেম্বর ১৯৯৪) একজন আফগান ক্রিকেটার। তিনি ২০১৩ সালের অক্টোবরে কেনিয়ার বিরুদ্ধে একদিনের আন্তর্জাতিক ক্রিকেটে আত্মপ্রকাশ করেন। তিনি ২০১৮ সালের জুনে অনুষ্ঠিতব্য আফগানিস্তানের প্রথম টেস্ট ম্যাচে অংশগ্রহণকারী ১১ জন ক্রিকেটারের মধ্যে অন্যতম একজন ছিলেন।
২০১৭-১৮ মৌসুমে অনুষ্ঠিতব্য আহমেদ শাহ আবদালী ৪ দিনের টুর্নামেন্টে ফাইনাল ম্যাচে তিনি প্রথম ইনিংসে ১৬৩ রান সংগ্রহ করেন।
২০১৮ সালের মে মাসে অনুষ্ঠিতব্য ভারতের বিরুদ্ধে আফগানিস্তানের প্রথম উদ্বোধনী টেস্ট ম্যাচের জন্য তিনি নির্বাচিত হন এবং খেলায় অংশগ্রহণ করেন। যার ফলে ১৪ ই জুন ২০১৮ তারিখে, তিনি ভারতের বিরুদ্ধে আফগানিস্তানের হয়ে টেস্ট ক্রিকেটে অভিষিক্ত হন।
ফ্রেডরিক ফেন

ফ্রেডরিক লুথার ফেন, এমসি (; জন্ম: ২৭ এপ্রিল, ১৮৭৫ - মৃত্যু: ২৭ নভেম্বর, ১৯৬০) আয়ারল্যান্ডের কাউন্টি কিলডেয়ারের কারা ক্যাম্পে জন্মগ্রহণকারী প্রথিতযশা ইংরেজ আন্তর্জাতিক ক্রিকেটার ও অধিনায়ক ছিলেন। ইংল্যান্ড ক্রিকেট দলের অন্যতম সদস্য ছিলেন। ১৯০৬ থেকে ১৯১০ সময়কালে ইংল্যান্ড দলের পক্ষে আন্তর্জাতিক ক্রিকেটে অংশগ্রহণ করেছেন। ঘরোয়া প্রথম-শ্রেণীর ইংরেজ কাউন্টি ক্রিকেটে এসেক্স, অক্সফোর্ড ও লন্ডন কাউন্টির প্রতিনিধিত্ব করেছেন ফ্রেডরিক ফেন। দলে তিনি মূলতঃ ডানহাতি ব্যাটসম্যান হিসেবে খেলতেন।
আয়ারল্যান্ডের কাউন্টি কিলডেয়ারের কারা ক্যাম্পে ফ্রেডরিক ফেনের জন্ম। তার বাবা ফ্রেডরিক জন ফেন ব্রিটিশ সেনাবাহিনীর কর্মকর্তা ছিলেন ও দক্ষিণ গ্লুচেস্টারশায়ারের ৬১তম পদাতিক রেজিমেন্টের সাথে যুক্ত ছিলেন। ওয়েস্টমোরল্যান্ড আর্লস পরিবারের বিখ্যাত রাজনীতিবিদ জন ফেন সম্পর্কে তার আত্মীয় ছিলেন। চার্টারহাউজ স্কুলে অধ্যয়নশেষে অক্সফোর্ডের মাগদালেন কলেজে পড়াশোনা করেছেন তিনি।
সমগ্র খেলোয়াড়ী জীবনে ১৪ টেস্টে অংশগ্রহণের সুযোগ হয় তার। ২ জানুয়ারি, ১৯০৬ তারিখে টেস্ট ক্রিকেটে অভিষেক ঘটে তার। তন্মধ্যে, পাঁচবার ইংল্যান্ড ক্রিকেট দলের অধিনায়কের দায়িত্ব পালন করেছেন তিনি। আর্থার জোন্সের আঘাতপ্রাপ্তির কারণে তিনবার ও এইচ. ডি. জি. লেভেসন গাওয়ারের পরিবর্তে দুইবার এ দায়িত্বে ছিলেন। তার অধিনায়কত্বে দুই খেলায় জয় ও তিনটি খেলায় পরাজিত হয় ইংল্যান্ড দল।
আয়ারল্যান্ডে জন্মগ্রহণকারী প্রথম খেলোয়াড় হিসেবে ইংল্যান্ডের পক্ষে সেঞ্চুরি করেছিলেন তিনি। শতাধিক বছর পর্যন্ত তার এ কীর্তিগাঁথা টিকেছিল। পরবর্তীতে জুলাই, ২০১০ সালে ট্রেন্ট ব্রিজে সফরকারী পাকিস্তানের বিপক্ষে ইয়ন মর্গ্যান তার এ রেকর্ডের সাথে যুক্ত হন।
প্রথম বিশ্বযুদ্ধ চলাকালীন ওয়েস্ট ইয়র্কশায়ার রেজিমেন্টে কমিশন্ডপ্রাপ্ত হন। ১৯১৭ সালে টহলরত অবস্থায় পরম নিষ্ঠা ও সাহসিকতার সাথে দায়িত্ব পালন করায় মিলিটারি ক্রস পুরস্কারপ্রাপ্ত হন। তুমুল যুদ্ধ চলাকালে মূল্যবান তথ্যপ্রাপ্তির ফলে সৈনিকদেরকে পিছু হটার নির্দেশনা দিতে বাধ্য হয়েছিলেন। তিনি শান্তিপ্রিয়তা ও স্থির সংকল্পবদ্ধ ছিলেন।